Dirua (definizioa) – Gizapedia\nDirua truke ekonomikoak egiteko erabiltzen den bitartekoa da, prezioak eta balioak adierazteko ere erabiltzen dena. Historian, metalezko txanpon edo zati txikiak erabili izan dira diru gisa, baina munduko kultura askotan maskorrak, beira zatiak, haziak eta abar erabili izan dira. Kasu guztietan, baina, dirua trukeak egiteko ez ezik, berezko erabilgarritasun handirik ez duten objektuak erabili dira.\nDiruak bete behar dituen funtzioak, gizartean onartua izan dadin, honako hauek dira:\ntruke-bide edo truke-bitartekoa, trukeak egiteko erabil daiteke, erosteko ahalmena izan behar du, alegia, eta orokorrean onartua;\nkontu-unitatea, ondasunen prezioak ezartzeko erabiltzen da;\nbalio-gordailua, aberastasuna metatzeko balio du, dirua gero erabiltzeko gordetzen denean, alegia;\nordainketa geroratuaren patroia, zorrak eta etorkizunean ordainketa bat dakarten kontratuak zehazteko ere erabiltzen da.\nTruke ekonomikoak egiteko dirua duen abantailetako eskualdagarritasuna da. Izan ere, dirua pertsonen artean azkar eta erosotasunez, eta gehienetan modu anonimoan, mugitzen den bitarteko objektua da, eta beraz merkataritza erraztu egiten duena. Diruari esker, ez da beharrezkoa trukea egiteko erosleak eta saltzaileak besteak bilatzen duen ondasun edukitzea edo eskatzen duen zerbitzua eman ahal izatea; diruz ordaintzen du erosleak ondasuna eta zerbitzua, eta saltzaileak berriz ere erabiliko du diru hori, beste objektu batzuk erosteko. Eskualdagarritasuna izateko, ordea, diruaren balioa gehienek onartu behar dute gizarte batean. Jendeak diruarekin duen konfiantza galtzen badu, dirua izateari utziko dio.\nDiru beltza eta diru zikina\nDiru beltza eta diru zikina eskuratzeko unean zein eduki bitartean ogasunari eta estatuko beste administrazioei aitortu ez eta ezkutatzen zaien dirua edo bestelako ondasuna da, diru edo irabazi horiengatik…\nDiru-zuriketa edo diru-garbiketa, kapital-zuriketa ere deitua, delituz zein zerga-iruzurra eginez eskuratutako dirua finantza-sisteman kokatu, haren jatorria ezkutatu eta legez eskuratutako diruaren itxura emateko jardueren multzoa da. Diruaz gainera beste ondasun batzuk…\nDiru eskaintza edo diru agregatuak\nDiru-eskaintza edo diru agregatuak, moneta eskaintza edo moneta agregatuak ere deituak, ekonomia batean une batean zirkulatzen ari diren diru kantitateak da. Pluralean, zeren agregatu horietan diru kontzeptu desberdinak…


GTD sistemaren bidez eraginkorragoa izan nahi? • TaPuntu\nEguna bukatu eta ezer gutxi aurreratu izanaren sentsazioa duzu? Prokrastinazioak zugan izugarrizko eragina duela pentsatzen duzu? Erantzuna baiezkoa bada, lasai egon, hementxe gaude eta gaiarekin laguntzeko prest.\nHorretarako, denboraren kudeaketan aditua den David Allen-ek “Getting Things Done” liburuan garaturiko GTD sistema hartuko dugu oinarri.\nSistema honek, gure denbora hobeto kudeatzen ikasteko 5 pausu nagusi zerrendatzen ditu:\nBildu: Gure eginbehar guztiak (deiak, abisuak, lanak, posta elektronikoak…) kaxa deituriko sistema bakar batean jaso. Horretarako, tresna digital bat erabiltzea gomendatzen dizugu.\nAztertu: behin eginbehar guztiak kaxan jaso ondoren, aztertzeko unea iritsiko da. Horretarako, gure buruari ondorengo galdera egin beharko genioke:\nEginbeharra gauzatzeko ekintzaren bat egin behar dugu? BAI\n2 minutu baino gutxiagoan egin dezakezu? Hala bada, momentuan egin ezazu.\nDenborarik ez baduzu, eskuordetu.\nDenbora gehiago behar izanez gero, idatziz jaso eta zeregina atzeratu.\nEginbeharra gauzatzeko ekintzaren bat egin behar dugu? EZ\nGarrantzitsua bada, gorde.\nEz bada garrantzitsua, ezabatu.\nEz badago zure esku, eskuordetu eta horren gaineko kontrola eraman.\nAntolatu: eginbehar bakoitza aztertu ondoren, Allen-ek lau karpeta sortu eta irizpide batzuen arabera, banaka banaka artxibatzea proposatzen du. Hauxek dira proposatzen dituen karpetak:\nPremiazkoak: epe labur batean aurrera eraman beharreko ekintzak txertatu beharko genituzke hemen.\nProiektuak: bere baitan ekintza bat baino gehiago garatzea eskatuko diguten eginbeharrak barneratu bertan.\nJarraipena: ekintza baten garapena beste pertsona baten menpe egonez gero, honen gaineko kontrola eramateko eginbeharrak sartuko genituzke karpeta honetan, hauen gaineko kontrola eraman ahal izateko.\nEgunen batean/artxiboa: egunen batean garatu eta aztertzea mereziko lukeen eginbeharra jaso beharko genuke hemen.\nGainbegiratu: eginbehar guztiak antolatu ondoren, egunean zehar bi aldiz gutxienez karpeta guztiak gainbegiratzea komenigarria litzateke (eguna ireki eta ixtean adibidez). Horri esker, garatu beharreko eginbeharren gaineko kontrola lortuko genuke.\nEgin: plangintza osoa aurrera eraman ondoren, martxan jartzeko unea litzateke. Garrantzitsuenetik hasi eta behin eginbehar bat kaxatik hartzean, kaxara itzuli ezingo dugula argi izanik.\nIkusten duzuenez, luze jo genezake sistema honen inguruan hitz egiten. Azken aipamen gisa, sistema honetan oinarrituriko Wunderlist tresnaren inguruan hitz egin nahi dizuegu. Allen-ek proposatzen dituen pausuak jarraitu eta eginbehar guztiak eraginkortasunez kudeatzeko baliagarria izango zaizuela uste dugu eta.\nZure denbora eraginkortasunez kudeatzen hasteko prest?


Mende erdia baino gehiago - Etxarri aranatz - Guaixe.eus\nMende erdia baino gehiago\nErkuden Ruiz Barroso 2020-10-06 13:46\nUrtero bezala festen bezperan Etxarri Aranazko Abesbatzak salbea abestu zuen. UTZITAKOA\nEtxarri Aranazko Abesbatzaren “aro modernoaren” 50. urteurrena ospatuko dute datorren abendutik aurrera. Gaur egungo korua ezin da aurreko tradiziorik gabe ulertu, eta urteurrenarekin “jatorrietara” joan nahi dute\nEtxarri Aranazko Abesbatzaren 50. urteurrena ospatuko dute abendutik aurrera, edo, hobeki esanda, abesbatza modernoaren urteurrena. 1970. hamarkadan koroa “ofizialki” elizatik aldendu zeneko unea ospatuko dute, beraz, koro kideek. Baina aurretik, “agian 50 urte aurretik”, Etxarri Aranatzen abesbatzaren tradizio handia zegoela azaldu du Maria Jesus Palazuelos Markotegi abesbatzako presidenteak. Urteurren ospakizunak abenduan mustuko dituzte kontzertu berezi batekin, baina aurretik urtemugaren irudia izango dena aurkeztu dute: Rakel Otxagabia Zubietak egindako logoa.\n“Ezin dugu gaur egongo abesbatza ulertu aurretik egon zena ez badugu ezagutzen”. Orain, mende erdia abesbatzaren jatorria ezagutzeko baliatu nahi dute: “Orain etxea ikusten dugu eta etxea ospatuko dugu, baina etxe hori zimenduen gainean eginda dago, eta horiek ezagutu nahi ditugu”. Horretarako, abesbatzako kideak izandakoen lekukotzak hartzen ari dira.\nKorua ez zen bat-batean 1970. urtean agertu. Aurretik Etxarri Aranatzen “abesteko tradizio handia” zegoela esan du Palazuelosek. “Etxarri Aranatz artziprestazgo bat zenean sei edo zazpi apaiz zeuden hemen, eta derrigortuta zeuden beste bost edo sei haurri abesten irakastera. Haurrek oso ahots altua eta fina dutenez, tipleak abesten zituzten, sopranoen antzera”. Abesbatzak On Miguel Sagaseta Etxarri Aranazko apaiza izandakoari herrian izandako organo joleen zerrenda ematea eskatu diote. “On Migel dokumentuen eta historiaren zale bat da, eta dena gorde du”. XV. Mendeko organo joleen izenak jakin dituzte.\nAbesbatzaren historia, beraz, 50 urtekoa baino luzeagoa da. “1938. urtean Kataluniako kapilau bat egon zen, Jose Potellas Casals, eta berak elizatik at zeuden abestiak erakusten zituen”. Antza denez, Potellas Espainiako gerrako errefuxiatua zen Etxarrin, eta bi urte egon zen herrian. Els Segadors, Virolai eta bestelako herri abesti katalanak erakutsi zituen. Habanerak eta sardanak ere abesten omen zituzten San Adriango erromerietan eta festetan. “Elizan ikasten zituztenez, naturaltasunarekin hartzen zuten”. Palazuelosen amak eta osabak, 92 eta 88 urtekoak, garai bateko koro horiek gogoratzen dituzte. “Oso naturala zela kontatzen dute”.\nJulian Manccior Albisturrek hartu zuen Etxarri Aranazko eliz koroaren zuzendaritza 1941. urtean, eta berak emakumeak abesbatzan sartu zituen. Pedro Apeztetxea Albistur izan zen hurrengo zuzendaria 1955. urtetik aurrera. Abesbatzaren “aro modernoa” 1970. urtean hasi zen Francisco Villanueva Zazpe zuzendari zela. Villanueva 1965. urtetik izan zen zuzendari, eta 1970 urtea aipatu dute, “gutxi gorabehera” garai horretan “elizatik” atera zirelako. “Errealitatean ez ginen aldaketaren jakitun izan. Ez dago momentu jakin bat”. 1972. urtean Ejeako lehiaketara Etxarri Aranazko eliz abesbatza gisa aurkeztu ziren oraindik, eta, aldi berean, otxote lehiaketa batera aurkeztu ziren Zangozan. 1984. urtean Juan Maria Escalak hartu zuen gidaritzapena, 1991. urtean Mikel Garziandia izan zen zuzendari. Ondoren, hamar urtez, Igor Ijurra gaur egun Iruñeko Orfeoiaren zuzendaria dena izan zen Etxarri Aranazko zuzendaria eta 2003. urtean Alicia Armendarizek hartu zuen zuzendaritza. 2011. urtean Imanol Urzelaik lekukoa hartu zion, baina 2012an Armendariz zuzendaritzara itzuli zen, gaur egun arte.\nAbesbatzaren historiaren pasarteak ezagutu nahi dituzte, eta horretarako 1938tik gaur egunera arte izandako abesbatzako kideen testigantzak jasotzen ari dira. coraletxarriaraz.com webgunean galdetegi bat jarri dute, eta urriaren 31ra arte erantzuteko aukera eman dute. “Orain arte zerbait egin dugu. Baina korotik pasa diren kide guztien lekukotzak nahi ditugun arren, gehien bat adineko jendearenak jaso nahi ditugu, izan ere, denborarekin desagertuko dira. Gehienak desagertu dira dagoeneko”. Testigantzak idatziz jasotzen ari dira, eta liburu bat egin nahi dute: “50. urteurrena eta gehiago. Nondik gatozen idatzita gelditzeko”.\nKorua gehienetan elizarekin lotu izan da, baina Etxarri Aranazko Abesbatzak buelta ematea lortu du. “Jendea dagoeneko ez da elizara hainbeste joaten. Lehen jende guztia joaten zen. Pixkanaka banatzen joan ginen eta elizarako zena eta kontzertuetarako eta lehiaketetarako zena desberdin entseatzen hasi ginen”. Hortaz, elizako emanaldiak “une eta egun jakinetan” egiten zituzten: festetan, ferietan, ama birjinaren egunean, Gabonetan eta abar. “Baina mezetan mezara joaten zirenek abesten zuten”. Oraindik ere egun seinalatuetan abesten dute, eta festetako eta ferietako bezperan salbea abesten dute. Bihar, esaterako, salbe berezia abestuko dute, abuztuko festetan egin bezala. “Errepertorio sakroa egiten dugu oraindik”.\nGaur egun abesbatzaren jarduera nagusia kontzertuak eta “noizbehinka” lehiaketetara aurkeztea da. Esaterako, ETB1eko Ahotsak saioko lehenengo irabazlea izan zen Etxarri Aranazko Abesbatza. “Parte hartu dugun lehiaketa guztietan ez dugu irabazi, baina ez gara aurkezten aurkezteagatik. Asko pentsatzen dugu eta lan handia egiten dugu. Asko prestatzen gara. Intentzioa da guk ez galtzea, baizik eta gu baino hobeagoak direnei irabaztea”.\nBost hamarkadetan 600 kontzertu eta emanaldi baino gehiago egin ditu Etxarri Aranazko Abesbatzak, Euskal Herrian, espainiar estatuan zein atzerrian. “Nik ez daramatzat 50 urteak, baina ia. Lehenengo irteera Italiara izan zen eta garai horretan horrelako zerbait egitea oso handia zen. Orain errazagoa eta ohikoagoa da bidaiatzea, baina lehen korua zen lekuak ezagutzeko ia modu bakarra”. Argentina, Hungaria, Frantzia, Torreviejako lehiaketa… “Bidaiak oso politak izan dira”. Abesbatzara “disfrutatzera” joaten dira. “Elkar ezagutzen dugun talde bat gara, familiak ere ezagutzen ditugunak. Abestea baino zerbait gehiago da”.\nErrepertorio luze, zabala eta desberdina du abesbatzak. “Izan ditugun zuzendari guztiak oso zorrotzak izan dira gurekin”. Taldearen ahalmenaren seinale izan daitekeela aipatu du Palazuelosek. “Erronka handietan sartu gaituzte. Gauza pentsaezinak egin ditugu”. Zuzendariak posiblea zela ikusten bazuen, “lanarekin” aurrera eraman zituztela azaldu du presidenteak. Azken urteetan izan duten erronkarik “handienetarikoa” Iruñeko Musika Garaikideko zikloan parte hartzea izan da, Palazuelosen esanetan. “Musika oso arraroa da eta abesteko oso zaila. Txipa aldatu behar izan genuen. Baina egin genuen”.\n“Koruan 15 urterekin sartzen bazara, niri gertatu zitzaidan bezala, eta Haendelen Aleluya abesten hasten bazara normal balitz bezala, hortik aurrera… dena garapen bat izan da”. Abesbatzaren sekretua zuzendari guztiek “gehiago eskatu” dutela izan da. “Lehen estatikoak ginen, eta Aliciarekin agertokian mugitzen gara, partiturak alde batera uzten ditugu… Lehen pentsaezinak ziren gauzak”.\n50. urteurrenaren hasierako kontzerturako abesbatzako zuzendariei interpretatu zituzten abesti “garrantzitsuenak edota nabarmenenak” aukeratzeko eskatu zieten. “Zerrenda izugarria lortu genuen”, eta batzordeak hamalau aukeratu ditu. Kontzertuarekin batera abesbatzaren historiaren argazkiekin, jantziekin eta abarrekin osatutako erakusketa mustuko dute. “Gauza gehiago” pentsatzen ari dira, baina urteurrena bi ekimen horiek hasiko dute.\nHamarkada hauetan “ezin dut esan” zenbat pertsona pasa diren abesbatzatik. Kasu batzuetan, belaunaldiz belaunaldi pasa da tradizioa. “Denetarik dago. Baditugu gurasoak eta seme-alabak, baditugu bikotekideak, abesbatzan elkar ezagutu duten bikotekideak eta beste batzuk gazte abesbatzatik etorri direnak”. Batu diren azken bost kideren kasua da. “Abesbatza txikia oso garrantzitsua da guretako”. Handitzen direnean, abesbatza “nagusira” pasatzen dira asko. “Mutilen kasuan ez hainbeste, oraindik ahotsa aldatu gabe dute, eta aldatzen zaienerako, dagoeneko ez daude abesbatzan”.\nGaur egun 48 pertsonek osatzen dute abesbatza. Gehiago eta gutxiago ere izan dira, “55 bat pertsona izatera iritsi gara, eta 30 bat ere egon gara”. Baina batez bestekoa 45 kide dira. Orokorrean, behin abesbatza probatzen dutenak “gelditzen” direla esan du Palazuelosek. “Lanagatik edo ikasketengatik ez bada, normalean jendea gelditzen da”.\nMartxoaren 12an entseguak eta abesbatzaren jarduera guztiak eten zituzten. Konfinamenduan harremana telematikoki izaten jarraitu zuten: “Uste genuen garrantzitsua zela talde izaera mantentzea, ezin genuen abestu, baina talde bat izaten jarraitzen genuen”. Besteak beste, taldekideen argazkiekin osatutako bideo bat kaleratu zuten, logo lehiaketa martxan jarri zuten eta abenduko kontzertua prestatzen hasi ziren. ekainaren 26an Nafarroako Abesbatzen Federaziotik antolatutako osasun langileei eskainitako omenaldian parte hartu zuten, eta berriz martxan jartzeko baliatu zuten.\nProtokolo “zorrotza” jarri dute martxan. Entseguak Andra Mari ermitan egiten dituzte, bi taldetan banatuta. Asteartetan talde bat joaten da eta ostiraletan bestea. Ermitako auzokideei eta ermitauei eskertzeko, emanaldia egin zuten uztailean. “Oso pozik gelditu ginen”. Orain, abenduko kontzertuarekin lan eta lan ari dira.\nEtxarri Aranazko Abesbatzaren logo berria\nGuaixe ira 28 Etxarri Aranatz\nAbesbatza 50. urteurrena ospatzen ari da aurten, eta urtemuga berezirako logo lehiaketa jarri zuen martxan. Ostiralean logo berria mustu zuen, eta ...\nAhotsik hoberenak Etxarri Aranatzen daude\nGuaixe 2019 aza 04 Etxarri Aranatz\nEtxarri Aranazko Abesbatzak ETB1eko 'Ahotsak' saioa irabazi du. Zortzi abesbatzekin lehiatu ziren finalean eta koru sakandarra gailendu zen, Hibai ...\nSan Vicente de la Barquerako XXVIII. Cancion Marinera txapelketan lehen saria, Urrezko Lina Marina, eskuratu zuen Etxarri Aranazko abesbatzak


Aukera Guztiak-en zerrendak baliogabetu egin ditu Espainiako Auzitegi Gorenak | Euskal Herria | Berria\nAukera Guztiak-en zerrendak baliogabetu egin ditu Espainiako Auzitegi Gorenak\nAukera Guztiak aukerarik gabe utzi du Espainiako Auzitegi Gorenak: hautesle elkartearen zerrendak baliogabetu egin ditu, aho batez. Orain, AGk Auzitegi Konstituzionalera joko du, eta bi eguneko epea dauka helegitea aurkezteko. Apirilaren 17an EAEko Legebiltzarrerako hauteskundeetan aurkeztea, baina, oso zail dauka.\n2005eko martxoak 26\nEspainiako bi erakundek inpugnatu dute AGren zerrenda: batetik, Espainiako Estatu Abokatutzak Madrilgo Gobernuaren ekimenez; bestetik, Espainiako Fiskaltza Nagusiak. Batak zein besteak, argudio bertsuak erabili dituzte hautesle elkartearen aurka egiteko: AG Batasunaren oinordeko dela, eta, gainera, ETArekin harreman zuzena duela. AGk atzo aurkeztu zituen akusazio horien kontrako alegazioak, eta, horrez gain, "giza eskubide guzti-guztien urratzeen kontra" dagoela aldarrikatu zuen berriro ere. Estatu Abokatutzaren zein Fiskaltza Nagusiaren inpugnazio idatziak zein AGren alegazioak aztertu ondoren, 20:30ean eman zuen bere erabakiaren berri Goreneko 61. Salak. Aukera Guztiak-en hauteskunde zerrendak baliogabetu egin ditu.. =b Erroldak jasotzeko debekua =b Nolanahi ere, Espainiako Gorenak atzo hartu zuen AGren aurkako lehen erabakia: Estatu Abokatutzak eskatu bezala, galarazi egin du AGri errolda zerrendak ematea, datu horien "erabilera arriskutsua" egin dezakeela argudiatuta. Espainiako Auzitegi Gorenak AGri bozetan parte hartzea eragotzita, hautesle elkarte horrek bi eguneko epea dauka �domeka eta astelehena� Espainiako Auzitegi Konstituzionalean helegitea aurkezteko. Konstituzionalak martxoaren 31 baino lehen hartu behar du behin betiko erabakia.\nGorka Kn�rr: "Benetako arriskua errolda CNIri ematea da"\nPermach: "PSOEk PP gainditu du"\nGorenaren erabakia "politikoa" izango dela uste du Aralarrek\nGorenak AGren parte-hartzea eta "terroristen presentzia" eragotziko duela espero du PPk\n"Demokrata bada" Gorenaren erabakia onartzeko eskatu dio PSOEk Ibarretxeri\nAukera Guztiak ekimenaren sustatzaileak\nAGren hautagai zerrendak\nAukera Guztiak herri ekimenaren aurkezpen agiria


Heldu dira joareak astindu eta mozorrei hautsa kentzeko egunak - Malerreka - Erran.eus\nHeldu dira joareak astindu eta mozorrei hautsa kentzeko egunak\nTtipi-Ttapa 2020-01-23 06:30\nMozorroen bihurrikeriak ez dira faltako aurten ere.\nUrteko hitzordurik garrantzitsuena ate-joka dute Ituren, Zubieta eta Aurtitzen. Inauterien bueltan bilduko dira bertze behin ere hiru herriak. Egun handienak urtarrilaren 27a eta 28a izanen dituzte, baina aurretik eta ondoren ere izanen dute festarako aitzakia.\nGoizean gosaldu eta indarrak harturik, Zubietako joaldun, mozorro eta karrozek iturendarrak bisitatuko dituzte. Bide erdian, aurtiztarrekin elkartzeko eta salda beroa hartzeko geldialdia eginen dute. Iturenen bertakoekin bilduta, mozorro artean eta joareen soinupean ibiliko dira herritar eta bisitariak. Zubietan Modestok girotuko ditu otorduak (egunero) eta Iturengo estalpean Olakorekin dantzaldia izanen dute.\nBezperako bisita itzuliko diete auriztar eta iturendarrek, Zubietako plaza hankaz goiti paratuz. Arratsaldean Iturenen Bixente ariko da.\nZubietan kontuak egiteko eguna izaten da. Goizean goiztik puskak biltzen ibili ondotik, gosaria izanen dute. Bazkaldu ondotik, berriz, kontuak eginen dituzte. Arratsaldean joareak jantzi eta harat honatean ibiliko dira joaldunak. Aurtiztar eta iturendarrak ere etxez etxe ibiliko dira joaldun eta trikitilariekin. Iluntzean afariak izanen dituzte elkarteetan. Iluntzea girotzeko Iturenen Kristianen eskutik musika izanen dute.\n«Urtero urtero beztitu naiz mozorro, tapa-tapa egin eta martxa festara»\nE. IRAOLA 2020 urt 23 Malerreka Zubieta\nMaribel ELIZALDE MINDEGIALabaienen sortutako zubietarra Bizitzaz gozatzen ari dela nabari zaio Maribel Elizalderi, «urte sail ederra l...\nTradizio beraren moldeak, joaldunen joare kolpeak\nTtipi-Ttapa 2020 urt 23 Malerreka\nIturendar, zubietar eta aurtiztarrak elkartzen dituen tradizioa dira joaldunak. Tradizio bat eta bera izanagatik, bi molde bereizten dira. Izan e...\nMozorro besta lehertzear da\nJoan den astean Eratsunen eta Elgorriagan ospatu zituzten inauteriei lekukoa hartuz, ortzirale honetan Sunbillan eta Leitzan ospatuko dituzte inaut...


Badok | 2015. urtea, A-tik Z-ra\nAMAIA APAOLAZA: uztailaren 23an zendu zen, minbiziak jota, Amaia Apaolaza musikari, ekoizle eta managerra, 49 urte zituela. Akeita management enpresa sortu zuen Apaolazak, eta bertatik Fermin Muguruza, Ruper Ordorika, Gose, Esne Beltza eta beste hainbat talderen proiektuak bultzatu zituen. Publiko zabalarentzat ezezaguna zen Apaolaza, baita musika zale askorentzat ere, baina Akeitako taldeek Ordizian egin zioten omenaldian Ines Osinagak (Gose) azpimarratu zuenez, “ez zen edozein”. Musikaren arlo guztietan emakumezkoen presentzia normalizatu dadin beharrezkoak diren erreferente horietako bat zen Apaolaza.\nAmaia Apaolaza, Katarain estudioan hartutako argazki batean.\nBERRI TXARRAK: Donostian, urtarrileko lau gauez jarraian sarrera guztiak salduz hasi zuen Denbora da poligrafo bakarra disko hirukoitzaren aurkezpen bira Lekunberrin (Nafarroa) oinarria duen hirukoteak. Abendura bitartean 75 kontzertu eskaini ditu, eta horietatik 17 baino ez dira izan Euskal Herrian. Espainian, Herrialde Katalanetan, Frantzian, Suitzan, Herbeheretan, Alemanian, AEBetan eta Mexikon ere izan da taldea. Zalantzarik gabe, urte borobila izan da Berri Txarrakentzat.\nCANO, HARKAITZ: Xabier Montoiaren bakarkako lehen diskoaren izenburu bera jarri dio idazleak bere narrazio liburu berriari, Beti oporretan, baina ez da hori hona ekartzeko arrazoia, letren egileen artean Canoren izena agertzen den disko kopurua baizik. Lou Topet taldearekin Abesti bat gutxiago disko-liburua ontzeaz gain (bertan ingelesetik euskarara ekarri ditu hamar kantu), Iker Lauroba donostiarraren Zeru tolesgarria diskoko kantu guztien letrak sortu ditu, eta aleak jarri ditu Tenpora, Ken Zazpi, Jabier Muguruza, Alos Quartet eta Sorkun-en lan berrietan.\nHarkaitz Cano eta Oier Arantzabal, ‘Abesti bat gutxiago’ disko-liburuaren egileak. (Juan G. Andres)\nDISKO EKOIZPENA: euskarazko 140 disko inguru katalogatu ditugu BADOK atarian. Horietatik bi heren norberak argitaratutako lanak izan dira. Diskoetxeek eta autogestioaren inguruan eraturiko zigiluek plazaratutako diskoak ez dira 50era iristen, horrela banaturik: Elkar-Oihuka (14), Mauka (9), Baga-Biga (8), Bonberenea Ekintzak (5), Taupaka (5), Bidehuts (4), Syntorama (1) eta Aztarna Records (1).\nENTZUN!: prentsa idatziaren Argia saria jaso zuen musika aldizkariak urtarrilean. 1996ko ekainean lehen zenbakia plazaratu zuenetik ez du bide erraza izan euskarazko argitalpenak. Formatu, arduradun eta maiztasun aldaketak izan ditu, paperaren krisia eta Internetaren etxekotzea ezagutu ditu, baina aldiro jakin du garai eta behar berrietara egokitzen. Eta iraun du. Eta ez da gutxi. 2016an 20 urte egingo ditu. Badira ospatzeko arrazoiak.\nXabier Sagardia eta Iñigo Martinez, ‘Entzun!’ aldizkariari emandako Argia sariarekin. (Gorka Rubio / Argazki Press)\nFENIX: errautsetatik berpiztutako hegazti mitologikoaren kondairaz jabetu da Ken Zazpi bere lan berriaren ildo kontzeptuala zehazteko, talde barruko krisia gainditu ostean etorri baita Phoenicoperus, Ricky Falkner ekoizlearekin grabatutako diskoa. Zuzeneko lehen aurkezpenak Bilbon (Arriaga antzokian, urtarrilaren 8an eta 9an) eta Donostian (Viktoria Eugenia antzokian, urtarrilaren 14, 15 eta 16an) izango dira. Denborak esango du taldearen azken hegaldia izango ote den…\nGAZTELUPEKO HOTSAK / GOR: bi diskoetxe historikoentzat amaitu berri dena ez da urte ona izan argitalpenen aldetik, ez baitute lan berririk plazaratu. Horren ondorioz, 20 urtean lehen aldiz, Durangoko Azokan salmahairik ez jartzea erabaki zuen Gaztelupeko Hotsak-ek. Gor diskoetxeak berriz, 25. urtemuga ospatuko du 2016an.\nHERTZETAN: RadioKultura irrati digitalak eta Kanaldude web telebistak indarrak batu eta Hertzetan musika saioa jarri dute martxan. Hilero artista bat gonbidatzen dute plato txiki batean zuzeneko emanaldi bat eskaini dezan, eta kantuen artean elkarrizketa bat egiten diote. Giranice, 2zio eta Aguxtin Alkhat izan dira lehen hiru saioetako gonbidatuak. Hemen ikus daitezke hirurak.\nIKA-MIKA: bere polemikatxoa ere —edo polemikatzarra, norbere ikuspegiaren arabera— izan du euskal musikak 2015ean. Bizardunak taldeak Esne Beltzaren disko berriaren singlearen harira (“Sueños de color”) Facebooken idatzitakoak hautsak harrotu zituen sare sozialetan.\nJOSEBA B. LENOIR: urtea errepidean eman du Berako (Nafarroa) musikariak. Hainbat formatutan ikusi ahal izan dugu Euskal Herriaren luze zabaleko eszenatokietan: bikotean (Felix Buff bateria jotzailearekin), hirukotean (Miren Narbaiza eta Ander Mujika lagun hartuta, Gakobeltzak izenpean) eta Joseba B. Lenoir Gang bezala, talde oso batekin (aipatutako musikariak gehi Xan Bidegain). Halaber, jarraitu du Sumision City Blues taldearekin jotzen eta Rafa Berrioren Paradoja diskoan parte hartu du, grabazioan zein zuzenekoetan.\nJoseba B. Lenoir Gang. (Jon Iraundegi)\nKLONAK: Joseba Poncerenak, jakina. Dut eta Kuraia taldeetako kide ohiak aho bete hortz utzi ditu denak JP Lohian eta Klonen Klana bakarkako diskoarekin, zeinean kantuak sortzeaz gain, tresna guztiak jo, abestu, diseinua egin eta diskoa bera editatu ere egin duen. Hori gutxi balitz, “Alperrik da apaintzea” kantuaren animazioko bideoklipa ere egin du Poncek.\nLURRA: kontzertuak emateari utzi egingo ziola iragarri zuen taldeak urrian, Iñigo Muguruzaren gaixotasuna zela medio. Esklerosi anizkoitza diagnostikatu diote Kortatu, Negu Gorriak eta Joxe Ripiau taldeetako kide ohiari, eta haren osasun egoera gutxienez “egonkortu arte” zuzenekorik ez ematea erabaki dute taldekideek.\nMUSIKA BULEGOA: ekainean aurkeztu zuten Musika Bulegoa elkarte berria. Bere baitan beste lau elkarte biltzen ditu egitura berriak: Musika Industriaren Elkartea, Musika Live, Musikagileak eta Musikari. Eusko Jaurlaritzaren babesa du Musika Bulegoak, industriari buruzko politikak ezartzeko interlokutoretzat hartuko baitu.\nMusika Bulegoaren aurkezpena egin zuten ekainean Eusko Jaurlaritzak eta lau elkarteetako ordezkariek. (Luis Jauregialtzo / Argazki Press)\nNOLA?: 2015ean ere hainbat proiektutan murgilduta ibili da Fermin Muguruza. Urte hasieran, Black is Beltza komikiaren harira, izenburu bereko erakusketa eta ekitaldi sorta antolatu zituen Bilboko Azkuna Zentroan, eta udazkenean New Orleansen grabatutako diskoa eta dokumentala plazaratu zituen, Katrina urakanak hirian eragindako hondamendiaren 10. urteurrenean.\nOSKORRI: urteko albiste nagusietako bat izan da, nagusia ez bada, euskal musikari dagokionean. 44 urteko ibilbideari amaiera eman dio Oskorrik Hauxe da despedidia kontzertu birarekin. Getxon, Baionan, Donostian, Gasteizen, Iruñean, Bartzelonan eta Maulen jo ostean, Bilboko Arriaga antzokian igo zen azken aldiz eszenatokira, azaroaren 21ean. Emanaldi hura grabatua izan zen eta baliteke 2016an CD eta DVD formatuetan entzuteko eta ikusteko aukera izatea.\nOskorrik azaroaren 21ean eman zuen azken kontzertua, Bilboko Arriaga antzokian. (Marisol Ramirez / Argazki Press)\nPEIREMANS+: 2005ean argitaratutako disko txikiaren 10. urtemugaren aitzakian, kontzertu batzuk emateko berriz elkartzea erabaki zuten Gorka Urbizuk, Imanol Ubedak, Haritz Beristainek eta Marino Goñik. Zazpi kontzertu eskaini zituzten azaroan —eta bidenabar, bi kantu berri grabatu— eta jendearen harrera beroak ezustean harrapatu zituen taldekideak eurak ere. Itzulerak jarraipena izango du 2016an, martxoan EP bat grabatu eta Durangon, Madrilen eta Bartzelonan joko baitute.\nPeiremans+ taldearen itzulerak segida izango du 2016an. (Josetxo Perez)\nRAPA: disko ekoizpenaren aldetik bederen, euskal raparen eszena egonkortzen ari dela ematen du. Besteak beste, Manugaitz, 2zio, Gatom, Norte Apache, Kodigo Norte edota Suaia eta Lahaine-ren lan berriak plazaratu dira 2015ean. Gainera, horietako bat, 2zio hirukotearen Bideak, euskal rap disko batek aspaldi pizten ez zuen arreta eta oihartzuna izaten ari da komunikabide eta kritikaren aldetik. Bestalde, urtearen hondarrean jakinarazi zuen Norte Apachek agur esateko erabakia.\nLaudorio ugari jasotzen ari da 2zio taldearen ‘Bideak’ diskoa.\nSARIA: Ruper Ordorikak jaso zuen, ekainaren 21ean, Donostiako Udalak musikari baten ibilbideari aitortza egiteko ematen duen Adarra saria —aurreko urtean, lehen aldia, Mikel Laboa zenari eman zion—. Ordorikak Leo Abrahams gitarrista gonbidatu zuen saria jasotzeko ekitaldiaren barruko kontzertuan parte hartzera eta haren eta ohiko Mugalarien laguntzaz ezohiko emanaldia eskaini zuen Viktoria Eugenia antzokian.\nRuper Ordorika eta Leo Abrahams, Viktoria Eugenia antzokiko emanaldian. (Gorka Rubio / Argazki Press)\nTXILLARDEGI: poesia musikatzeko joera oso zabalduta dago euskal kantagintzan, baina ez da ohikoa liburu baten inguruan osatzea disko bat. Hori egin du Zurak Txillardegiren Leturiaren egunkari ezkutua eleberriarekin. Taldea eraberriturik, aurreko lanaren bossanova doinu beroak laga ditu Xabi Strubellek eta eta rock sonoritatea eman dio kantu sorta berriari.\nU: Piztiak taldeak bere zazpigarren diskoari jarritako izenburua da. Lan horrekin laukote formatura itzuli da Ondarroako taldea, eta bere kantu multzorik eklektiko eta positiboena osatu du. Marabilli jaialdiko kanta ofiziala bihurtu den “Bixitxi marabilli re” da horren adibideetako bat.\nXX: Hogei urte egin ditu Euskal Herria Zuzenean jaialdiak. Sorrerako izaerari eutsi egin dio jaialdiak urte hauetan guztietan, Pauline Guelle EHZko presidentearen esaldi honetan laburbildu daitekeena: “Euskal mikrogizarte ideal bat proposatzen du jaialdiak, kolektiboa dena eta sistematik kanpo diren balio batzuk dituena”. 2015eko ekitaldian uko egin zion jaialdietako afixa buruak izan ohi diren talde handiak ekartzeari, eta talde berriak eta engaiatuak ezagutarazteari eman zion lehentasuna, ohi bezala, euskal taldeei tarte zabala eskainiz egitarauan.\nZURE AURREKARI PENALAK: Anarik disko berri bat plazaratu duen urtea ere izan da 2015a. Maiatzean aurkeztu zuen, Irla izan kaleratu zuenetik sei urtera, eta izenburutik bertatik antzeman daiteke diskoaren berritasun nagusia: hitzetan emandako erregistro aldaketa. Poesia eta literaturarekiko distantzia hartzea eta ahozkotasunera jotzea bilatu du kantariak abesti berrietan. Musikalki garapena hain agerikoa ez bada ere, gogoan gordetzeko beste disko bat egin du Azkoitiko abeslariak.\nETIKETAK:2zioAguxtin AlkhatAlos QuartetAmaia ApaolazaAnariBerri TxarrakBizardunakDutEHZEntzun!Esne BeltzaFermin MuguruzaGatomGaztelupeko HotsakGorGoseHarkaitz CanoHertzetanIker LaurobaJabier MuguruzaJoseba B. LenoirJoseba B. Lenoir GangJoseba PonceJP Lohian & Klonen KlanaKen ZazpiKodigo NorteKuraiaLou TopetLurraManugaitzNorte ApacheOskorriPeiremans+PiztiakRuper OrdorikaSorkunSuaia eta LahaineTenporaTxillardegiXabi StrubellZura


Matilda Txantreako Salestarrak\n'Azken patriarka'. Najat El Hachmi\nAzken patriarka eleberriak Marokotik Kataluniara emigratu duen Mimun Driutxen istorioa kontatzen digu, bere alabaren begietatik. Haren eskutik aitaren izaera tormentatua ezagutuko dugu; bere izaera autoritario eta zaharkituak sortarazten dizkion talka etengabeak. Izan ere, pertsonaia gorrotagarria da Mimun: matxista, liskarzalea, zurruteroa, bortitza, jeloskorra… Sarritan besoak liburuan sartu eta zerri horren lepoa estutzeko gogoa ematen duen pertsonaia horietariko bat da Mimun. “Mirarizko” pribilegioen eskutik Driutx familiaren patriarkak nahi duena egin ahal izango du: edan, ezkondu aurretik zein ondoren beste emakume batzuekin oheratu, maitaleak izan, nahierara jantzi, edonora joan... Eta, aldiz, patriarkatu ahalguztidun horri esker bortizki debekatuko die haren emazte edo alabari berak posible dituen guztiak.\n'Azken patriarka'. Najat El Hachmi Katakrak\nFilma eta solasaldia. Imanol Rayoren eskutik.\nHil kanpaiak Golem Yamaguchi


Efemeridea. Pilartxo Sansinenea Donostian jaio zen 1905eko azaroaren 21ean - Euskonews\n647 Zenbakia 2012-11-21 / 2012-11-28\nEfemeridea. Pilartxo Sansinenea Donostian jaio zen 1905eko azaroaren 21ean\nDonostian sortu zen 1905eko azaroaren 21ean. Gazterik umezurtz gelditu zelarik, 15 bat urte zituela edo, osaba-izeben etxean bizi izan zen Tolosan. Bere osaba hori Doroteo Ziaurritz sendagile eta politikari euskaltzale ezaguna zen. Etxeko giro hartatik zetorkion, noski, Pilar Sansineneari euskaltzaletasuna eta abertzaletasuna. Hurbil-hurbiletik bizi izan zuen Tolosako lehen ikastola, Euzkel-Ikastola sortzea. Eusko Ikaskuntzaren laguntzaz ikastolak etenik gabe iraun zuen 1936ko gerra bitartean. Pilar Sansinenea hasiera-hasieratik izan zen ikastolaren urgazle, Iñaxi Munita eta beste andereñoiei laguntzen, ikastolak bere gelak Gorriti plazan zituenean. Neska-mutilak batera hezitzea onartu zuen lehen ikastolatakoa izan zen Tolosakoa: tradizio karlista sakona zuen herrian oztopo eta eragozpen ugari gainditu behar izan zituzten hartara iristeko. Pilar Sansinenea gaztetarik egon zen sartuta politika gauzetan; 1931an Emakume Abertzale Batza sortu zenean Tolosan, lehendakari izendatu zuten.\nEusko Ikaskuntzak berebiziko garrantzia izan zuen urte haietan, ikastoletan ernetze bidean zen hazia ihar ez zedin. Indarrak bildu eta pedagogia berrietan sakontzeko bilkurak maiz antolatzen zituen, eta horietan harreman estua izan zuten hasieratik Iñaxi Munitak, Elbira Zipiriak eta Pilar Sansineneak.\nGerra aurretik Jexux Elosegi argazkilariarekin ezkondu zen, eta ordutik aurrera lehen baino indar handiagoz murgildu zen politika-lanetan. Gerra sortu eta frankistek Tolosa hartu zutenean, Hondarribira joan ziren, eta handik Ziburura lehendabizi eta Sarara gero. Eusko Jaurlaritzak antolaturik, 1938an Eresoinka abesbatzan ibili ziren senar-emazteak Europan barna euskal izaeraren berri ematen.\nBigarren Mundu Gerraren aurretik, bi urtez (1939-40) senarra Tarbeseko (Frantzia) arma-fabrikan ari izan zen lanean, baina alemanen erasoa gertu zela eta, Euskal Herrira itzultzea erabaki zuten; Jexux Elosegi “batallón de trabajadores”ean Oiartzungo Aiako errepidean lan egitera beharturik egon zen hilabete batzuetan. Pilartxoren familiak Pasaia Donibanen arrain-olio bitaminikoak egiteko fabrikan urte batzuetan lan egin ondoren, senar-emazteak Donostiara joan ziren bizi izatera, Ulia auzora.\nSenarra gaixotu zenean Tolosara itzuli ziren betiko. 1979an alargundu zelarik, Pilar Sansineneak ez zion inoiz utzi euskaltzaleei laguntzeari. Bertan hil zen 1997ko abuztuaren 28an, laurogeita hamaika urte zituela.\nEfemeridea. Ignacio Aldecoa Isasi idazlea Madrilen hil zen 1969ko azaroaren 15ean\nEfeméride. El músico Gelasio Aramburu Alcain fallece el 18 de noviembre de 1968


1.248 pertsonek asistentzia marka gainditu dute Mendi Tour Vitalen\nAzken eguneratzea: Astelehena, 21 March 2016 10:17\nArgitaratua: Asteartea, 08 March 2016 10:15\n· Mendi Tour Vital-eko publiko kopurua %60 hazi da 2015arekin alderatuta\n· Proiekzioetako batzuetan gonbidatu bereziek egin dituzte aurkezpenak, “Prohibido Escalar” laneko zuzendari gasteiztarra Daniel del Castillo, eta Josu Iztueta “Biziminez” laneko protagonista kasu\n· Juanito Oiarzabal, Alberto Zerain, Juan Vallejo, Martin Fiz… maila handiko kirolari ezagunak bertaratu dira\nVitoria-Gasteiz, 2016ko martxoa. BILBAO MENDI FILM FESTIVALa nazioarteko erreferente bat da jada mendiko zinemagintzan. MENDI TOURRA da horren eredu, lehiaketako alerik onenen mostra hainbat tokitan erakusteko sortu zen bira, geroz eta jarraitzaile gehiago erakartzen dituena.\nGasteizen aurten laugarren edizioa bete duen Mendi Tour Vital ikusi besterik ez dago horretaz jabetzeko: 1.248 pertsonek asistentzia marka gainditu dute lau egunez, iazko edizioarekin alderatuta %60ko igoera.\n12 pelikula eskaini dira aurten, eta saio bikoitzak eskaintzea izan da berrikuntza, iazko jende emari handia aintzat izanda hartutako neurria. Eskaini diren pelikulen artean daude A LINE ACROSS THE SKY eskalada lan onena izendatua BMFF 2015ean, HIGH AND MIGHTY laburmetraia onena, JUREK mendiko pelikula onena, JEFF LOWE’S METANOIA publikoaren saria, eta PIZTU Mendi Short lehiaketako irabazlea.\nSaioetako zenbaitetan gonbidatu bereziek egin dituzte aurkezpenak, “Prohibido Escalar” laneko zuzendari gasteiztarra Daniel del Castillo, eta Josu Iztueta “Biziminez” laneko protagonista kasu.\nKirol munduko hainbat pertsonaia ezagun bertaratu dira, esaterako Juanito Oiarzabal, Alberto Zerain eta Juan Vallejo alpinistak, edota Martin Fiz korrikalaria.


Lekitto Bedarrak auzolana egingo du eguaztenean, Usotegin - Lea-Artibai eta Mutrikuko Hitza : Lea-Artibai eta Mutrikuko Hitza\nLekitto Bedarrak auzolana egingo du eguaztenean, Usotegin\nZehaztu dutenez, baratzeko alorrak prestatu, laia pasa, eta letxugak, orburuak eta tipulak landatuko dituzte.\nTaldeko kideak, Usotegiko baratzeko alorretan lanean. Argazkia: Lekitto Bedarra\nLekitto Bedarrak Usotegin beste auzolan ekintza bat egingo du. Oraingoan, hitzordua eguaztenerako (urtarrilak 29) ipini dute, 16:00etatik 18:00etara. Zehaztu dutenez, baratzeko alorrak prestatu, laia pasatu, eta letxugak, orburuak eta tipulak landatuko dituzte.\n“Taldeko kideon asmoa da baratzeko alorrak egonkortzea. Horretarako, gaur egun dauden egurrezko defentsak aldatu egingo ditugu. Bide horretatik, iraunkorragoak izatea lortuko dugu, eta estetikoki ere hobeto geratuko dira”. Egiteko horiez gain, hitzordua lurra prestatu eta sasoiko landareak ipintzeko ere aprobetxatuko dutela diote.\nAuzolan ekintza horrez gain, otsaileko zapatu goiz batean baratzeko alorrak zelan egin eta horrek ortuari eskaintzen dizkion onurak zehazteko ikastaro berezi bat antolatuko dutela ere aurreratu dute.


Egunkaria aurrera » Mende erdi, mende laurden\nDuela 25 urte, biharko egunez, sortu zen Euskaldunon Egunkaria. Gaur irekiko ditu ateak Durangoko 25. Azokak izenburuarekin iritsi zen irakurleen eskuetara. Sinetsi ezin eta nahi ez zutenen harriduraz, iraun ezinaren patua desio ziotenen kezkaz eta bizi luzea opa ziotenen pozaz. Ameslari batzuen lana zena honaino iritsi da, bidean kolpe larriak jaso baditu ere. Eta aurten ere, Durangoko Azokari buruz euskaraz informatuko du BERRIAk , Euskaldunon Egunkaria-ren ikuspegi eta espiritu berarekin.\n« ‘Egunkaria’, urte askoan! Euskarazko egunkaria aldarrikatzetik egitera »


Irekia Eusko Jaurlaritza - Gobierno Vasco :: Zadorrako urtegien egoeraren gaineko prentsa-oharra\nZadorrako urtegien egoeraren gaineko prentsa…\nApertura de las compuertas de la Presa del Pantano de Ullibarri-Gamboa Iturria: Irekia\nZadorrako urtegien gaineko Erakunde arteko Mahaia gaur goizean bildu da, Arabako SOS Deiaken egoitzan, ohikoa den gisan, prezipitazio-aldiaren bilakaera ebaluatzeko.\nURA Uraren Euskal Agentziak koordinatu duen bileran, honako erakunde hauen ordezkariak egon dira: Gasteizko Udala, Arabako Foru Aldundia, Eusko Jaurlaritzaren Meteorologia eta Larrialdiei Aurre egiteko atalak, Iberdrola eta URA bera.\nUr handien aldia, hasieratik, normaltasun osoz joan da, eta ez da egon inongo arriskurik. Jarduteko protokoloetan aldez aurretik programatutako hustuketak egin dira, eta ez da egon neurri osagarriak ezarri beharra eragin duen gertakaririk.\nCHE Ebroko Konfederazio Hidrografikoarekin koordinatuta, urtarrilaren 30eko goizean hasi ziren Uribarriko urtegia Zadorra ibaira husten. Hasierako emaria segundoko 10 metro kubikokoa izan zen, eta 30eraino joan zen igotzen. Emari hori mantendu da gaur goizera arte, eta gaur 23ra murriztu da, urtegiaren bilakaera ona ikusita.\nUr-geruzaren gehienezko goraldia, Uribarrin, 31 zentimetrokoa izan da soilik.\nHurrengo egunetarako iragarpenen arabera, mendietan pilatutako elurra pitinka-pitinka urtuko da, neurrizko kopuruan, eta ez da arazorik sortuko.\nErakunde arteko mahaiak azpimarratu egin nahi du urtegien hustuketa gehien-gehienak egoera zeharo arruntetan egiten direla, ekintza programatuak izaten direla eta euriteetarako aurreikusten direla, eta ez direla ezohikoak edo larrialdiak izaten. Metereologiako iragarpen larrien kasuetan bakarrik proposa dezake mahaiak kasuan kasuko neurri osagarriak hartzea. Horrelako egoeretan, herritarrak garaiz jartzen dira jakinaren gainean, inoiz gertatu den bezala. Gertakarien segimendua zorrotza eta etengabea da.


Aurrez aurre zein 'online' ikusi ahal izango da aurten Zinegoak jaialdia | Kultura | Berria\nAurrez aurre zein 'online' ikusi ahal izango da aurten Zinegoak jaialdia\nBesteak beste, genero identitatea, amatasun lesbikoa eta talde zaintza jorratuko dituzte Gay-Lesbo-Trans Zinemaren eta Arte Eszenikoen Bilboko 18. Jaialdi Nazioartekoan. Lekeitio ere egoitza ofiziala izango da lehen aldiz, eta, ondoren, 40 udalerritara hedatuko da festibala.\nZinegoak jaialdiko atolatzaileak, goizeko aurkezpenean Jaizki Fontaneda/ Foku Tamaina handiagoan ikusi\n«Antolatu ahal izatea da aurten arrakasta». Jaialdi batek behar duen hilabeteetako lanaz gain, egoerak eragindako «ezjakintasunari» egin behar izan diote aurre aurten Zinegoak jaialdiko antolatzaileek, Pau Guillen zuzendariak azpimarratu duenez. Neurrien ezarpenak eta gogortu zitezkeelako mehatxuak izan dituzte bidelagun 18. jaialdia prestatzeko prozesuan, baina, azkenik, datorren astelehenean emango diote hasiera Bilboko gaylesbitrans nazioarteko zinema eta arte eszenikoen festibalari. Martxoaren 14ra bitarte hamazortzi film luze eta film laburreko sei ziklo emango dituzte, beste egitasmo batzuen artean, eta horiek guztien lehenengo emanaldia aurrez aurre ikusi ahal izango da. Ondoren, piezok online ikusteko tartea zabalduko dute Filmin plataformaren bidez. Martxoaren 5etik aurrera, hiru film sareratuko dituzte egunero, eta 72 orduz baino ez dira ikusgai egongo, «jaialdi bateko tentsioa Filminera ere eramateko», zuzendariak adierazi duenez.\nEgoera gorabeheratsua izan arren, «argi» zuten aurrez aurrekotasunari eutsi beharra ziotela, Julen Nafarrate prentsa arduradunak nabarmendu duenez. «Urte hauetan guztietan lagundu gaituen publikoarengatik, batez ere», zehaztu du Guillenek, eta, kultur agente diren heinean, «aurrez aurre egingo den itxaropenarekiko erantzukizuna» ere baitutelako. Hala, ahalik eta agerikoen egin dute seta hori, leloan islatu baitute: Zalantza izpirik gabe. Baina, era berean, esaldiak Zinegoaken aurtengo zutabeetako bati ere egiten dio erreferentzia, zuzendariaren hitzetan: «Oraingo belaunaldiek erreferentzia eta tresna gehiago dituzte pertsona gisa eraikitzeko. Programazioaren zati handi batek horretaz dihardu: euren buruak beste tresna batzuekin eraikitzen ari diren gazteez». Prozesu berean murgilduta dauden LGTB+ pertsona helduagoez ere mintzo dira aurtengo filmetako hainbat. «Osorik sentitu ez diren bizitza baten ondoren, gizarteak ez dielako garatzen utzi», zehaztu du zuzendariak.\nGenero identitatearen eraikuntzaz gain, badira programazioan pisu nabarmena hartu duten beste gai batzuk ere. Esaterako, amatasun lesbikoa jorratuko da «kopuru handiago batean», zuzendariak azaldu duenez. Honen adibide dira, besteak beste, Her Mothers edo Maes do Derick dokumentalak. Hungariako eta Brasilgo istorioak kontatzen dituzte, hurrenez hurren: batak ama bikote batez dihardu, eta besteak, berriz, talde zaintza egiten duten lau andre ditu protagonista. Batean zein bestean, «aurkako ingurune» bati aurre egin beharko diote emakumeek, Guillenek azpimarratu duenez.\nDOK —dokumentalak— sail ofizialaren parte da Her Mothers. Beste bi sail ofizialek osatzen dute jaialdia: FIK —fikzioa— eta KRAK—narratiba berriak—. Hamazortzi ekoizpen daude banatuta hiru arlo horietan, eta horietako bederatzi lehenbiziko obrak dira. Zuzendariak nabarmendu duenez, «gehienak emakumeak zuzendurikoak dira». Bilboko Azkuna zentroko Golem zinema aretoetan ikusi ahal izango dira jaialdiaren lehenengo astean. Bestalde, Bilboko Bilborock-ek film laburrak hartuko ditu, doako sarrerarekin. Haurtzaroari eta nerabezaroari, emakumeek zuzendutako lanei eta euskal zuzendarien obrei eskainitako urteroko zikloez gain, adineko LGTB+ pertsonen bizitzen inguruko zikloa ere berreskuratuko dute, eta bi berri izango dituzte: Erresilientziak eta Drag Life. Guztira, 30 film labur emango dituzte.\nMaes do Derick, aldiz, Brasil transbertsala ziklo berezian emango duten filmetako bat da. Bolsonaroren Brasilen bizi diren trans pertsonen egoeraz ari diren lanak biltzen ditu zikloak, eta Bilbo Arte izango du egoitza. Bertan emango da, halaber, Zinegoak 2021 Ohorezko saridun Sebastien Lifshitzen atzera begirakoa. Nahiz eta jaialdia ofizialki datorren astean hasi, ostiraletik igandera hainbat ikus-entzunezko ikusteko aukera egongo da Bilboko Guggenheim museoan.\nJaialdiaren egoitza ofiziala Bilbo den arren, lehen ediziotik egin izan dute handik harago eramateko saiakerak. Bilboko programazioa bukatuta, lau udalerritatik erakutsi zituzten Zinegoakeko edukiak lehen edizioan, eta, hamazortzigarrenean, 40 izango dira dagoeneko jomugak. Aurten, ordea, bigarren egoitza ofiziala izango du jaialdiak: Lekeitio (Bizkaia). Hiru egunez, Bilboko eduki berak emango dira han, eta, proiekzioak bukatutakoan, zuzendariei galderak egiteko aukera izango dute bertaratutakoek. Hedapenean «urrats bat gehiago» dela adierazi du Nafarratek: «Asmoa genuen Bilbotik kanpo egoitza izateko, ez soilik hedapena».\nUrteen poderioz, Bilbotik kanpoko ikusleak egonkor bihurtu zaizkie, baina hazkundea ez da soilik geografikoa izan, zuzendariak azaldu duenez. Izan ere, jaialdiaren ardatza LGTB+ pertsonen bizipenak izan arren, dagoeneko «espazio komuna» sortzea lortu dutela dio Guillenek, «geroz eta publiko orokor gehiago» baitute. «Arrakasta» da hori, zuzendariaren iritziz. «Sexu aniztasunak gizarteko jende guztia zeharkatzen du, ez da soilik LGTB+ kolektiboaren kontua».


Kakao-aleak kakao-zuhaitzen (theobroma cacao) zorroetan daude. Tropikoen eta ekuatorearen artean hazten dira zuhaitz horiek, bai Amerikan, bai Afrikan zein Asian; izan ere, beroa eta hezetasuna behar dituzte. Horri esker, zenbait kakao-mota daude, baita hainbat lurrin ere. Txokolategileak aniztasun horretaz baliatzen dira, nahi duten kalitatea eta gustua lortzeko.\nZorro edo baia bakoitzaren barruan, 20-40 ale edo hazi daude.\nZorroak bildu ostean, aleak atera eta estaltzen dituzte, eta hiru edo lau egun uzten dituzte, hartzidura hasteko. Ondoren, eguzkitan jartzen dituzte, lehortze aldera, eta 80 kg inguruko zakutan sartzen dira, txokolategileei bidaltzeko.\nFrantzian, esate baterako, kakaoa prozesatzeko fabrika bat dago. Horretarako, aleak txigortzen dituzte, 360 ºC-ko tenperaturan. Ondoren, birrindu egiten dituzte eta koipea ateratzen dute. Koipea bezeroei ematen diete, bost kiloko ontzitan. Behin koipea kenduta, kakaoa konprimitu egiten da, eta 5 kg-ko tabletak egiten dituzte. Horri kakao-ogi esaten zaio.\nArtisau txokolategileek ogi-kakaoa (kakao purua) jasotzen dute, alde batetik, eta beste batetik, kakaoaren koipea. Txokolategileek gustuko dituzten proportzioetan hartu eta gainerako osagaiekin nahastuko dituzte: azukrearekin, esnearekin, banillarekin, etab.\nEuropar Erkidegoko legeek diotenaren arabera, txokolateari landare-koipeen % 5 gehituta ere, badago txokolate hitza erabiltzen jarraitzea. Artisau txokolategileek, ordea, ez dute hori onartzen, koipe-mota hori ez gehitzearen aldekoak baitira.\nEgun, hiru txokolate-mota kontsumitzen dira bereziki: beltza, esneduna eta zuria.\nBeltza kakao-hautsez (% 50 eta % 80 bitarteko proportzioan) egiten da. Gainerakoa azukrea da.\nTxokolate esneduna aurrekoaren berdina da, baina esne-hautsa gehituta (% 18).\nTxokolate zuria kakao-koipez, esnez, azukrez eta banillaz osatuta dago.\nFrogatuta dago txokolateak, proportzio txikietan hartuz gero, feniletilamina ematen duela. Feniletilaminak euforia eta aldarte ona handiarazten du. Horrez gain, txokolatearen noradrenalinak nekearen aurka egiten du.\nAntzina, artisau txokolategileek metatea soilik erabiltzen zuten. Metatea harrizko mahai txikia zen. Haren gainean, esku izeneko harrizko arrabol batez, kakaoa birrindu eta azukrearekin nahasten zuten.\nOndoren, malakatea agertu zen. Obrako zilindroa zen. Haren gainean, hiru zurezko arrabol biratzen ziren. Gainera, zilindroaren barruan, sua pizten zuten, eta suaren beroaren eta arrabolen presioaren ondorioz, kakao-aleak, birrindu ondoren, urtu egiten ziren. Horrela, txokolate-orea lortzen zuten.\nTresna horiez gain, txigorgailuak eta aleak apurtzeko eta mintza kentzeko makinak erabiltzen zituzten.\nEspainian txokolatea egiteko sortutako lehen fabrika Bartzelonan zegoen. 1777an sortu zen.\nDenbora joan eta denbora etorri, txokolatea egiteko hainbat makina sortu dira. Bestalde, makinak modernizatuz joan dira. Baina, oro har, lehen makina industrialak honako hauek izan ziren:\nTxokolatea desegiteko makina. Makina horretan, kakaoa desegin eta beste osagaiekin nahasten da. Horretarako, kakaoa 50 ºC-ko tenperaturan jartzen da. Baina tenperatura hori nahasteko altuegia denez, urez hozten da, 27 ºC-ra, eta osagaiak nahastu ondoren, berriro igotzen da tenperatura, 31 ºC-ra. Txokolatearen tenperatura igotzeko eta jaisteko prozesu horri tenplatze edo gozatze esaten zaio.\nFabrikatzaileek makina bat erabiltzen dute txokolate beltza desegiteko, eta beste bat, txokolate esneduna desegiteko.\nBehin nahastea eginda, moldekatzeko makinan sartzen da. Ondoren, kolpeak ematen zaizkio nahasteari, barruan izan ditzakeen aire-burbuilak ateratzeko. Hiru ordu inguruan, jalkitzen utzi eta hozkailuan sartzen dute.\nAste Santua baino lehen, txokolategileak figuratxoak prestatzen hasten dira, Pazkorako: arrautzak, oiloak, untxitxoak, arrainak, kanpaiak eta abar. Antzera egiten dira figuratxo guztiak. Erditik zatitutako moldeak erabiltzen dituzte. Hau da, bi zatiak txokolate likidoz itsatsi behar dira, besterik ez. Gero, nahi izanez gero, begiak edo beste elementu batzuk pinta daitezke, txokolate zuriz.\nModu berean egiten dira bonboiak, baina barrua txokolate likidoz beteta.\nBonboi biribilak egiteko, beste makina bat erabiltzen da: estrusio-makina. Barruan, txokolatez betetzen den tanga bat du makina horrek. Mutur batetik orea ateratzen du.\nBeste makina bat dago, estaltzekoa. Txokolate likidoz betetzen da eta bonboiaren goialdea marrazteko erabiltzen da.\nProzesu luze hori bukatutakoan, hiru orduan utzi behar dira jalkitzen, kaxetan sartu aurretik.\nGure artisauak, bere lanak egiteko, makina hauek ditu:\n· 2 robot-makina, oreak nahasteko.\n· Tenplatzeko 3 makina.\n· Estaltzeko 2 makina.


Berrikuntza ugari tokiko hedabideetan - Topagunea | Euskaltzaleen Topagunea\n> Berriak > Komunikabideak > Berrikuntza ugari tokiko hedabideetan\nBerrikuntza ugari tokiko hedabideetan\nnork Euskaltzaleen Topagunea • 2015/01/22 • 0 iruzkin\nEz dakigu krisiaren bukaeraren kopla hori egia ala gezurra zen, baina azken asteotan mugimendu asko ikusten ari gara tokiko hedabideen munduan. Albiste pozgarriak denak ere. Topagunetik, bihotzez espero dugu denek ere ibilbide ezin oparoagoa izatea:\nAraban ARABAKO ALEA astekari berriari eman berri diote ongi etorria. Arabako euskarazko astekaria Gasteizko GEU Elkarteak, Goienak eta Berria taldeak sortu dute elkarlanean, Aiaraldea.eus-en laguntzaz.\nGoienak, bere aldetik, agur esan dio ordainpeko harpidedunek orain arte jasotzen zuten Asteleheneko Goienari, eta aurrerantzean PUNTUA astekaria jasoko dute, aldizkari formatukoa, aisialdiko gaietan zentratutakoa.\nZumaiako BALEIKE hilabetekariak bere webgunea berritu eta TOKIKOM Plataformara igaro du, dagoeneko Uriola, Anboto, Goiena, Karkara eta Guaixek osatzen duten sarearekin bat eginez. Datozen asteotan halako gehiago ikusiko ditugu, Nafarroako mendialdean eta Iruñerrian.\nBALEIKE.EUS berriaren aurkezpena, Zumaian\nBizkaian ere bada berririk: UK aldizkariak, UKberri agerkariak eta Justuri Irratiak bat egin eta HIRUKA.EUS sortu dute, Uribe-Kostako komunikazio egitasmo multimedia.\n50.000 euro lortzeko kanpaina arrakastaz bukatuta, Xaloa Telebistak Iruñerrian emititzeari ekingo dio otsailaren 2an. Urtarrilaren 30ean aurkeztuko dute egitasmoa Berriozarren.\nMugimendurik ez da falta, bistan denez, toki komunikabideen alorrean, eta datozen asteotan ere ez da faltako. Adi bili, oso albiste onak espero baititugu Nafarroa eta Gipuzkoa aldetik!\n← 2015eko lehen diru-laguntza deialdiak martxan\nIrakurri, gozatu eta oparitu egitasmoan parte hartzeko epea martxoaren 9ra arte →


¿zer egiten dute monitoreek? - Inurri Eskaut Taldea\nby inurri eskaut taldea · Published 1 November, 2014 · Updated 1 November, 2014\nMonitoreak ikasturte antolatzen Izurtzara asteburu pasa joan ginen. Pasadan urtea ebaluazioen bitartez itxi eta ikasturte hasiera antolatzen ibili ginen. Jakin badakigu jada badakizue nortzuk izango diren zuen monitoreak eta baita monitoreak zelako ardurak izango dituzten.\nAsteburu honetan dana prestatzen ibili ginen, Ikasturteari hasiera emateko. Gainera, zapatu gauean momentu oso bereziak bizi genituen; Naiara Roman Inurrin, txikitatik ibilitakoa eta ondoren monitore bezala ibili dena, agurtzera etorri zen. Hori bai, “ eskauta egun batez, eskauta betirako” leloarekin agur esan zigun. Honetaz gain, Ester Ferre, Olatz Aguirre eta June Olloren ongi etorria ospatu genuen euren konpromisoarekin batera.\nBakarrik, ez genuen urtea antolatu, baita ere monitoreak elkarrekin egoteko uneak eta jolasak izan ziren. Koskorrak, Kaskondoak, Oinarinak, Azkarrak, Trebeak, Gurasoak eta Asabak bezala, guk baita jolasean ibili ginen.\nDana antolatuta zegoenez, Urriaren 5ean Ikasturte hasiera ospatu genuen.\nDanok elkarrekin egun pasa egin genuen eta urte honetako abenturari hasiera eman genion.\nEgia da, familia asko faltan bota genituela, guraso eta asaba gutxi gerturatu ziren, gurekin batera jaia ospatzera. Denak zebilen, nortzuk izango dira nire monitoreak? Esango diguzue? Azkenean denak jakin zuten.\nIurretako frontoira ailegatu bezain laster, Aita/Amarekin batera ikasturte hasiera ospakizun baten bitartez ospatzeko aukera izan genuen. Bera ere gurekin bat egiteko aukera izan genuen.\nHonen ostean, monitoreak adarka banandu ginen, eta oraingoan bai! umeak, gazteak, gurasoak eta asabak euren monitoreak nortzuk izango ziren jakin zuten.\nOndoren jolasak danok batera eta baita adarka egin genituen. Eta gurasoak+ monitoreak gazteen kontrako futbol partidu bat egiteko aukera izan genuen. Zelako dibertigarria izan zen!!!\nBazkaldu eta gero, danok itxaroten egon ginen momentua heldu zen, Udako Kanpamentuko eta 30.Urteurreneko bideoak ikusi genituen. Emozio desberdinak antzeman ahal izan ziren. Bideoetan bizitako momentu oso onak ikusi genituen. Agur Eskaut-arekin agurtu ginen hurrengo irteera arte .\nOndo hasi abentura!!\nNext story Los Kaskondoak en su taller de astronomía\nPrevious story INICIO DE CURSO 2014-2015


Merkea burkoa, Txina, fabrika, fabrikatzaileak eta hornitzaileak - Dongguan FUYA METAL & Plastic Products Co., Ltd.\nHasiera > Produktuak > Burkoa\nSilikonazko burkoa silize gel natural hutsaz egina dago. Materiala oso naturala eta ingurumena errespetatzen du. Aldi berean, burkoa ez da kutsagarria eta ez da toxikoa, alergiaren aurkakoak, akaroaren aurkakoak eta bakterioen aurkakoak ditu eta ez dira kezkatzen erabiltzen diren bitartean osasun arazoekin.\nSilikonazko burkoa ergonomiaren printzipioen arabera diseinatuta dago. Burkoa modu naturalean egokitu daiteke giza buruaren eta lepoko kurbaren erabileran, zerbikaleko eta gerrialdeko bizkarrezurraren presioa modu eraginkorrean hobetuz eta jendea oso eroso sentiarazteko.\nMarka izena: FUYAProduktuaren parametroak: â € ¢ Marka: FUYAâ € Itemaren zk .: Dromen 871 8017â age Adin aplikagarria: 3-12 urte â ¢ Jatorria: Txina Kontinentalâ € ¢ Probintzia: Guangdong Probintziaâ ¢ Hiria: Dongguan Hiria\nSilikonazko burkoa tenperatura altuko urarekin desinfektatu daiteke haurrentzat\nOsasun berdea silikonazko burkoa zaindari gozo naturala\nHauts leuna Berde ekologikoa I Zerua urdina da\nBuruko buruko hiru motak daude batez ere:\nMaterial pikorra: landare hazia edo oskola. Askotan irristatu daitekeenez, buruko mota honek ez dio haurraren lepoko presiorik emango, eta arbitrarioki konpondu daiteke haurraren burua lo egiteko posizioa, ito ez dadin. Hezetasuna xurgatzeko eta airearen iragazkortasun ona duen material naturalak adimena eta garuna sustatzeko, haurraren burua masajatzeko eta haurraren garunaren garapena sustatzeko funtzioa du.\nSilize geleko burkoa\nSilize geleko burkoa silize gelaz egina dago. Azken produktu berritzailea, erreboteko material geldoaz egina, lokartzean gorputza hozten duen gel batez estalita dago eta buruaren eta lepoaren forma osatzeko erabiltzen da aldizka.\nKonpainiaren Burkoa kalitate handikoak, ospe onekoak eta arreta handiko zerbitzuak dira eta etxeko zein atzerriko bezeroek aho batez goraipatu dituzte. Prezio merkearekin, Burkoa zerbitzu ona eta bikaina lortuko duzu. "Kalitate bikaineko marka bikaina" negozioaren helburu gisa hartuta, ISO9001, 9002 kalitate ziurtapen sistemaren estandarrak zorrozki ezartzea ~


Denbora bateko zinema paperak - Librería papelería El Arruí\nDenbora bateko zinema paperak. 1954-1961\nHemen biltzen diren testuak Egan aldizkarian agertu ziren 1954-1961 urte bitartean. Garai hartan Koldo Mitxelenak zinema kritika egiten zuen aldizkari hartan.\nBertan azaltzen dira zinemari buruzko bere iritziak, baina ez hori bakarrik, prosa eder eredugarriz dotore adierazita daude orduko eta betiko gizarte gaiak, gure herrikoak eta kanpokoak, umorez batzuetan, ironia erabiliz, hunkitzerainoko sentimenduz bestetzuetan, haserre ere bai inoiz…\nKoldo Mitxelena ezagutzeko, euskaraz eta prosaz gozatzeko eta zinemaren bidez orduko gizarteaz jabetzeko ezinbesteko liburua.\n“Niri dagokidanez, ez da beharbada alferrik esana izango zinemazalea izan naizela beti, “comme ce n’est pas permis”, lehoi koxkor baten orro isilak barrengo ilunpetarik kanpoko argitara tximistak egiten bidali ninduenez gero, izu eta ikara”.


Juan Miguel Retolaza eta Iñaki Letona | GAIKER Fundazioaren Presidentea eta Zuzendari Orokor ohia, hurrenez hurren\n"GAIKER ez da xedea berez, gizarteari eta industriari laguntzeko tresna baizik" | uztaila 2010\nJuan Miguel Retolaza, GAIKER Fundazioaren Presidenteari, eta Iñaki Letona, uztailak 1a arte Zuzendari Orokorra izan zenari, egin diegu elkarrizketa. 1985 eta 1992 urteez geroztik, hurrenez hurren, gure egunerokotasunean parte hartzen, 43 urte batzen dute Zentroarentzako lanean. Bakoitza bere postutik, batak Fundazioaren Patronatua eta besteak Zentroaren Kudeaketa Bateratua ordeztuz, baina elkarrekin zuzendu eta kudeatu dute itsasontzia aldera eta aurka zituzten haizeen aurrean. 25 urtek, zalantzarik gabe bitakorako koaderno ugari idazteko nahikoa istorio eskaintzen dute.\nAle berezi honetan, Zentroaren 5. urteurrena ospatzen dugunean eta 18 urteko dedikazioaren ondoren Iñaki Letona agurtzen dugunean, zuzenean egin nahi izan diegu elkarrizketa igaro den denborari eta etorkizunari begira zein itxaropen dituzten ezagutzeko.\nJM Retolaza-ri -Zein esperientzia azpimarratuko zenuke GAIKERRI eskainitako urteetan?\nEkimen publiko batek behar errealekin bat egiten duenean jarraitutasun pribatu baten sorrera nola eragin dezakeen, herri politikak eta ekintzak jarraituz.\nGAIKER, baina ez GAIKER bakarrik, hiritarrek eta industriak “zentzuzko” planteamenduei modu positiboan erantzuten dutenaren erakuslea da, eta baita zentrifugatu egiten eta aukera edo itxura politiketan sartzen ez denarena.\nI. Letonari - Inoiz ahaztuko duzun une bat…\nGertakizun asko dago nabarmentzeko, nire ustez. Ondorengo gure ibilbidean izan zuen eragin handiarengatik oso garrantzitsua izan zen gure Zentroak zituen "bi" eraikinak elkartu ziren unea. Biotek eta Gaiker 1992an elkartu zuren, baina 2005eko lanei esker, Bioteknologiaren, Materialen eta Ingurumen eta Birziklatzearen munduak behin betiko elkartu ziren.\nHala ere, une zehatzei buruz galdetzen badidazu, 2004an, Euskalduna Jauregian Urrezko “Q” jasotzera igo nintzeneko sentsazioa ezin dut ahaztu. Asko hunkitu ninduen. Poz eta harrotasun handiz, eta emozioz.\nI. Letonari - Nola baloratzen duzu Zentro Teknologikoek azken 25 urteetan izan duten eboluzioa?\nNire ustez, Her rialde honetako arrakastaren adibide nabarmenetariko bat da Zentroena, ekintza politikopribatuei esker lortutako emaitza onetan oinarrituta, dir u publikoa jasotzea, adibidez, ustiapenaren eskasia bati aurre egiteko, gauza bat baita eta beste bat ikertutakoa enpresa-sareei aplikatzeko dirua jasotzea. Eboluzionatzen joan gara eta gure Finantzatzeko Ereduak beharrezkoa duen orekari eusten jakin izan dugu.\nDakigunez, gure irabazietako asko I+G+b Programak finantzatzen dituzten Administrazioetatik datozen dir ulaguntzetatik datoz eta jasotakoa, ikerketa eta garapen teknologikoko proiektuak finantzatzeko erabiltzen da. Teknologia gainerakor eta enbrionarioen inguruan ikastea eta ezagutza barneratzea ahalbidetzen digu horrek eta, ondoren, gure bezeroak kontratatuz, aplikazio zehatzak bilatzen ditugu.\nGAIKERREN eboluzioaren kasu zehatzean, hona iritsi bagara etengabe egokitzeko gai izan garelako da eta ikasketa eta transferentzia ar teko binomioa bikain elkartu dugulako, hau da, Publikoa eta Pribatua. 1997an Elkarte izatetik Fundazio izatera igaro ginenean ere beste une garrantzitsu bat bizi izan genuen, kolaboratzen zuten enpresek beraien gain une hor ren ondoren Fundazioarentzat izan zuten betekizun bultzatzailearen garrantzia dela eta. Dirulotura horren bitartez, haren finantzazio probatuaren hazkuntza bultzatuko da. Zentzu horretan, beste Zentro Teknologiko batzuek baino konpromiso ekonomikoko esparru indar tsuagoekin dihardugu lanean. Fundazioko enpresek kontratu bitartez Zentroko diru-sarreren ehuneko 25 inguru ekartzen dute. Gure ideia kuota hori eta gurekin elkarlanean lan egiten duten enpresen kopurua hurrengo urteotan areagotzen jarraitzea da.\nJ M Retolaza-ri- Zein iritzi duzu Zentroek enpresentzat lan egiten duten lanaren eboluzioari buruz?\n25 urteren ondoren, hau da, GAIKERREK dituen ur teetan, eta ur te horietan guztietan Organo Betearazlean erantzukizuneko postua izan ondoren, lehenengo Elkartean eta gero Fundazioan, zentzu horretan balorazio negatiboa egiteak zentzurik ez duela. Zentzurik ez izateaz gain, onerako, hor daude GAIKERREKIN zerikusia duten edo izan duten enpresen kontratazioa eta konpromisoaren zenbaki argiak, eta hori Zentro Teknologikoaren laneko laguntzaren balorazioaren bederatziaren proba da.\nI. Letonari - Zein izan da lorpenik onena Zentroaren 5 hamarkadetan?\nAsko izan dira. Lorpen handienen artean aipaturiko enpresa-konpromisoa dago, eredu binomial batean higitzea izan dena, baina apustu argiarekin eta elementu pribatuarekin. Gure kudeaketa Antolakuntza gisa izan dugun ar rakastetariko\nbat ere izan da, nire ustez. Plan Estrategikoak, Urteko Kudeaketa-planak, Zentroaren Kudeaketa Prozesuko… dena guztia EFQM Kudeaketa-ereduaren barruan. Eredu horretan ibili garenak Europa mailan goraipamen garrantzitsuak jasotzea eragiteaz gain, erreferentziarako leku batean jarri gaitu eta besteetatik bereizi gaitu. Gaur 25. Urteurrena ospatzen jarraitzen badugu eta etorkizunerako itxaropenak baditugu, hori guztiarengatik dela esango nuke nik.\nJM Retolaza-ri - Aurreikuspena. GAIKER beste 25 urte barru Ideiarik ere ez.\nGAIKER ez da helburua berez, gizarteari eta industriari laguntzeko tresna da eta, ondorioz, beharren aldaketei adi egon beharko da bere eskaintza eraginkorragoa eta efikazagoa izateko.\nNik nahiko nukeena da GAIKER bai gaur, bai 25 urte barru, Euskal Industriaren alde beharrezkoa dena eskaintzea. Balioa sortzeko oinarria izatea, aberastasuna sortzeko, azken finean, orain arte nahi izan duen eta lortu duen bezala.


Bi urtetan egindako lana erakusteko irrikan - Oñati - Goiena.eus\nBi urtetan egindako lana erakusteko irrikan\nAitziber Aranburuzabala Juldain 2017-06-16 15:16\n'Pinotxo, hariekin lotu gabe' ikuskizunaren lantaldeko hainbat kide.\nPinotxo, hariekin lotu gabe musikala estreinatuko du Ganbara Txiki abesbatzak gaur, Zubikoako pilotalekuan; biharko 11:30eko emanaldirako bakarrik geratzen dira sarrerak. Musikalaren diskoa ere argitaratu dute eta hamar eurotan salduko dute.\nEntseguak bukatuta, frontoiko sabaia estaltzen, Eltziako lokalean zituzten dekoratuak desmuntatu, frontoira eraman eta han jarritako agertokian muntatzen... arropak eta bestelako osagarriei azken ukituak ematen... Lan horietan ibili da Pinotxo, hariekin lotu gabe musikala prestatzen ari den lantaldea aste honetan.\nAurretik badute horrelako ikuskizunetan esperientzia, baina honako honekin, pauso bat harago egin dute. Carlo Collodik idatzitako eta Mary Donellyk eta Gerorge L.O. Stridek musikal bilakatutako lana oinarri hartuta, euskarazko bertsio berri bat sortu dute. Iraupen luzeko lana eskaini gura zuten eta halaxe sortu dute bi ordu eta erdiko ikuskizun berria; horretarako, istorioa eta abestiak luzatu eta moldatu egin dituzte.\nMimoz eta gogoz egindako lana\n75 lagunek osatutako lantaldea batu dute, eta, besteak beste, gurasoek lan handia egin dute. "Familia osoa gaude saltsan sartuta: bi semeak taularen gainean izango dira, Zuzendaritza Artistiko taldeko arduraduna naiz ni, eta bikotekideak, berriz, dekoratuak egiten eta muntatzen jardun du. Orain arteko lanak kontrolpean ditugula esango nuke. Ikuskizunean erregidore lanetan ibili naiz. Urduritasun puntu batekin, bai, baina sekulako ilusioarekin gaude guztiak", azaldu du Bea Martinez de Albenizek.\nHiru lagunen artean zazpi dekoratu egin dituzte. "Aurreko ikuskizunarekin alderatuz –Altxorraren uhartea–, teknikoki konplikatuagoa da. Ordu asko sartu ditugu, baina oso pozik gaude", dio Sergio Maiztegik.\nSormen lan horiek egin ahal izateko beharrezkoa da gestio eta produkzio taldea, eta horretan jardun du Oihana Diazek. "Puzzleko pieza guztiak txertatuta ikusteko gogoz nago. Ikuskizuna kudeatzea izan da nire lana: paper eta diru kontuak".\nAgertokira igotzeko desiratzen daudela kontatu dute Ainhoa eta Irene Urzelai ahizpek; Iratxoa eta Pinotxo dira hurrenez hurren. "Urduri gaude, baina oso pozik eta, era berean, penaz ere bai bukatzeko. Ea, ba, arrakasta dugun eta beste herri batzuetan eskaintzeko aukera dugun, abentura honek iraun dezan".


“Gorputza asmatzen. Biluziak, anatomia, pasioak” erakusketa San Telmo Museoan - Nontzeberri\nHasiera/ARTEA/“Gorputza asmatzen. Biluziak, anatomia, pasioak” erakusketa San Telmo Museoan\n2019ko otsailaren 17ra arte egongo da zabalik San Telmo Museoan, arteak eta zientziak giza gorputzarekin eduki duten interesean oinarrituriko erakusketa: Gorputza asmatzen. Biluziak, anatomia, pasioak.\nMaría Bolañosek komisariatutako erakusketak gorputzaren asmatze artistikoaren une aipagarrienak, Errenazimendutik Ilustraziora bitartean eman zirenak, aztertzen ditu, ehun maisulan erakutsiz, tartean, Juan de Juni, Pedro de Mena, Anchieta, Berruguete, Ribera, Rubens, Zurbaran, Juan Valdés eta Le Brun artistenak.\nErakusketak gorputzaren asmatze artistikoaren atal esanguratsu batzuk erakusten ditu: “anatomiaren topaketa artean, eta horrekin batera, tratatu anatomikoen osagai estetikoa; giza irudiaren proportzioen inguruko ikerketak; estatuagintza klasikoaren eragina; pasioen gorputzen handizkatzea; biluztasunaren eta sakratuaren artean ehundutako anbiguotasuna; iruditeri anatomikoaren erabilpen kontraerreformista sinestunaren fedea estimulatzeko; gorpuztasun femeninoaren bikaina ugalkortasunarekin lotuta eta bere aldaera behatze erotikorantz; makina-gizonaren jaiotza, edo, azkenik, kolore piktorikoaren eta haragiaren apoteosiaren arteko lotura”.


— Teknikaria iritsi da!\nHotsa olioa bezala zabaldu zen. Teknikaria autoa utzi eta oin bat lur gainean jartzerako, jendea etxeetatik eta arkupeetatik ateratzen hasi zen, inork usteko ez zuen kopuruan, bestela kasik abandonatua zirudien herri hartan. Teknikaria, lehengo ustekabea garaiturik, harrera-batzordea, Pepe Isbert buru zuela, noiz azalduko jarri zen. Ez zen harrera-batzorderik izan, noski, baina eszenak, hala ere, bazuen behialako bihurtzen zuen zerbait. Aurrez susmatu bezala, lurra lokazturik zen, eta horrenbestez teknikariak bere burua zoriondu zuen trekineko botak janzteko bezain zuhurra izan zelako. Ez zuen asko galdetu behar izan nora jo behar zuen jakiteko.\n— Lezenbordako bidean dago.\nAlkatea uste zuenak gidaturik ekin zion seinalatzen zioten bideari. Lokatz handia zen, benetan, eta une batez geratu egin zen, galtzerdi lodiak praka barrenen gainetik ipintzeko.\n— Ardia Almirantenekoa zen.\nHori esan zioten, baita beste hainbat datu ere, teknikariarentzat alferrekoak zirenak edo, besterik gabe, ulertezinak; izan ere, txikitan handik ibilia zelako baizik ez zuen parajea ezagutzen. Gogoan zuen mendi zabal haren goiko puntatik, Aiako Harritik Huescako Collaradaraino ikusten zela, eguraldiak laguntzen zuenean.\nIritsi ziren. Handik hurbil etxola bat ikusten zen, huraxe omen zen Lezenborda. Ardia bidetik atera eta bordaranzko belardian zetzan, hilik, inolako zalantzarik gabe. Odol ugari zegoen eta tripak airean zituen. Bordatik ardia zegoen tokira ez ziren hamar metro izango. Teknikariak paper bat atera zuen besapean zeraman karpetatik, zinta metriko bat soineko poltsikotik, eta argazki kamera digital txiki bat. Neurriak hartu, krokisa margotu, argazki batzuk egin zituen. Noizean behin galderaren bat egiten zuen, ondoko gizon batek, ardiaren jabeak inondik ere, erantzuten ziona. Erantzunek «omen», «nonbait», «ei» eta, orokorrean, litezkeen modulatzaile guztiak eramaten zituzten, ardi-jabeak segurtasun osoz deus jakingo ez balu bezala. Gaztelaniaz ari zen, hori bai; gaztelania mordoilo samarrean, dena esatera, euskara berriki galdu eta erdara erabat menderatzera iritsi ez diren Pirinioetatik hurbileko herrietan, edade batetik aurrerako jendearekin, usu gertatzen den bezala. Ardia zegoen tokitik gertu, soka-mutur bat ikusi zuen, odoleztatuta. Argazkia egin zion, eta galdetu:\n— Eta soka hau?\nArdiaren jabeak bizkarrak harrotu zituen, isilik, omenka hitz egiteaz asperturik, ausaz.\n— Norbaitek ikusiko zuen, ezta? —teknikariak.\nArtzaina ez zen ardiaren jabea, beraz.\n— Eta non dago?\nArtzaina ondoko herrian bizi zen, handik hamar kilometrora, nonbait.\n— Bidaliko dugu norbait bila?\nTeknikariak esan zuen ez zela beharrezkoa, eta autora itzuli zen. Ardo bat edo zerbait jan nahi ote zuen eskaini zioten, tabernarik ere ez zeukan herri hartan. Teknikariak ukatu egin zuen. Gero beste paper batzuk atera zituen karpetatik eta ardiaren jabeari luzatu zizkion, azalpenak ere emanez. Azkenik lasaitu zuen.\n— Zuk esandakoa egin eta administrazioak erantzungo du —esan zuen tonu hotzez. Gero autoan sartu zen eta hirirako bidea hartu.\nBehin auto barruan, kasetea piztu eta hasperen egin zuen. Laugarren kasua zen bi astetan, psikosia barreiatzen hasia zen, eta teknikaria aspertzen. Saiek mendeetako ohiturak aldaturik, orain azienda erasotzen omen zuten. Teknikariari erdeinuzko bafada-hotsa atera zitzaion pentsatze hutsarekin. Beharrik azken herri honetatik etxera ordu erdiko bidea baizik ez zegoena.\nEtxera iritsi zenean hiru t'erdiak ziren, emaztea bazkaltzen ari zen.\n— Sentitzen dut. Beste ardi bat, X herrian. Zerbitzuburuak nahi zuen gaur bertan egitea hango kontua.\nEmazteak bestelako buruhausteak zituen.\n— Anderren irakasleak deitu du; gurekin hitz egin nahi du. Anderrek sozializazio arazoak dituela dio, ez dela ezer baina apur bat kezkatuta dagoela.\n— Zu ez zara etorriko?\nEz zen galdetu behar zer gertatuko zen joaten ez bazen.\nBi egun geroagorako geratu ziren.\nHurrengo goizean, zerbitzuburuak bere bulegora deitu zion. Teknikaria ez zen horrelako gorabeherez gehiegi arduratzen, baina hala ere nabari zuen goiz hartan mugimendua bazebilela zerbitzuan. Zerbitzuburua gizon lasaia zen, bizitzea eta bizitzen uztea gustatzen zitzaion horietakoa, baina aginduak betearazten zekiena.\n— Kontseilariak txosten bat nahi du, eta oraintxe nahi du.\nTeknikariak hasperen egin zuen. Txostena egitea gutxienekoa zen.\n— Bai, noski... —zalantza egin zuen—. Eta zer idatziko dut txostenean?\nZerbitzuburuak baietz egin zuen keinu batez, konturatzen zela, alegia.\n— Kontseilariak atzo bilera bat eduki zuen erasoak gertatu diren aldeko herrietako alkateekin. Kontseilariak ez ditu disgustatu nahi. Haserre daude. Saiarekin gehiegizko babesa erabili dugula diote, koloniak neurrigabe hazi direla, ez daukatela nahiko abere hilik jateko, goseak daudela, eta horregatik erasotzen diotela ganaduari.\n— Baina hori ezinezkoa da —teknikariak—. Txorakeria itzela. Saia ez da ehiztaria; ez dauka horretarako atzapar, moko, hegada egokirik. Saiak mende luzeetako bilakaera eduki du sarraskijale izatera iristeko.\n— Begira, seme —semetzat hartzen zuen, trataeran, batzuetan; bere agintzeko modu naturala zen—, herri horietako etxe bakoitzean eskopeta bat dago, gutxienez. Batzuetan bi edo hiru, are lau ere. Utzi diezaiegun tiro batzuk botatzen, ordain ditzagun kalte-ordainak, lasaitzen diren arte. Putre bat gehiago, putre bat gutxiago, zer inporta du horrek.\n— Erokeria da. Dena aldatu da: artzaintza, artzainen bizimodua, esplotazioak, herrien fisionomia, laboreak, basoak... Eta saiari egozten diogu ohiturak aldatu dituela. Nola hasiko ziren orain, bada, beren ohiturak aldatzen? Dagoeneko ez du balio Darwinek esan zuena, ala?\n— Darwinek ez digu hauteskundeak irabazten lagunduko.\nArratsalde hartan teknikariak hiri hartan bertan bizi zen herriko lagun batekin hartu zituen zerbeza batzuk.\n— Putre bat gehiago, putre bat gutxiago, zer inporta du horrek. Darwinek ez diela hauteskundeak irabazten lagunduko. Horixe esan zidak. Eta nik tragatu.\nAdiskideak ez zekien gauza handirik saiei buruz.\n— Ño, barkazak, baina hola esateko, normal-normala ere ez duk.\nTeknikariak irribarre triste samarra egin zuen, eta hasperena.\n— Lehengoan X herrian egon ninduan. Ardi bat zegoken, hilik, odolustuta. Badakik zer aurkitu nian ardiaren ondoan? Soka-mutur bat, odolez blai. Galdetu nian, eta denak isilik, inork ez zekiken ezer. Artzainak jakingo zuela, baina artzaina ez egoki, eta dena zuan aitzakia. Kasu guztietan berdin gertatu duk. Ulertzen?\nAdiskideak ez zuen deus ulertzen.\n— Ardia lotuta zegoken, motel, lotuta. Nik lau kasu ikusi ditiat; bietan ardia ernari zegoken, beste bietan gaixo. Eta denetan sokarekin lotuta.\n— Baina saiek mokoka hilik. Ez al da hala?\n— Bai... Hi, konpreni ezak gauza bat; saiek ez ditek animalia bizirik ehizatzen eta jaten ezin dutelako, ez gustukoa ez dutelako. Aukera edukiz gero... Hik jarriok sai bati ardi gaixo bat ondoan, lotuta, eta hortxe hasiko duk poliki, mokoarekin, ttak-ttak, behin eta berriz; ikusten badu inork ez duela molestatzen, ardiak ezin duela ihes egin, edo defenditu, segi egingo dik, ttak-ttak, zauria egin arte. Ardiak odolustuta hil dituk.\n— Laurak. Hori erasoa dela esatea...\n— Beste modu batera esanda —adiskidea ulertzen hasia bide zen—, hik jarriok sai bati tripaki lata aldamenean, eta erakutsiok lata irekitzen, eta berdin jango dik tripaki lata.\n— Edo erakutsi sardexka dantzatzen, eta jarriok aldamenean espageti-platerkada.\nTeknikaria eskolako irakaslearen bilerara joan zen, emazteari lagun eginez. Ordu erditxo bat egin zuten irakaslearekin. Gero etxera itzuli ziren eta bazkaltzera eseri. Emaztea apur bat goibel zegoen.\n— Tira, ez da hainbesterako —esan zion teknikariak—. Anderri ez zaio deus larririk pasatzen.\nHori esan eta zopa apur bat xurgatu zuen. Koilara hustu gabe, ordea, berriz mintzatu zen, ideia berri bat buruan:\n— Edo, nahiago baduzu, gauza bakar bat pasatzen zaio: oraindik euskaraz baizik ez dakiela, horra.\nGero kalera irten zen berriz ere, nahiz eta bere lanegun arrunta eguerdian bukatzen zen. Baina hirian bazegoen arazo bat estorninoekin, eta zita egina zeukan udaleko parkeen arduradunarekin. Arazoa zen estorninoak saldo handietan zebiltzala parkeetan, izurrite bihurtuta, eta bazter guztiak zirinez zikintzen zituztela. Auzokoak eta, orokorrean, parkeen inguruan autoak aparkatzen zituztenak, haurrentzako kolunpioak erabiltzen zituztenak, bankuetan eseri ohi zirenak, denak kexaka zebiltzan. Parkean elkartu ziren.\nUdaleko langilea bueltak ematen zizkion asuntuari.\n— Ez da erraz konpontzen den arazoa. Ez gaitezke ibil egunero petardoak botatzen, eta ezin dugu neurri gogorragorik abian jarri. Esaterako, tranpak jarriz gero, edo depredadoreak sartuz gero, baliteke erremedioa gaixotasuna baino okerragoa izatea.\nGure teknikariak ulertzen zuelakoa egiten zuen, buruaz.\n— Ultrasoinuen bidezko metodo bat aztertzen ari gara, enpresa batek eskaini digu...\nUdaleko teknikariak bere iritzia jakin nahi zuen.\n— Konforme, emaidazu aste bat asuntua aztertzeko eta esango dizut zer iruditzen zaidan —erantzun zuen, hasperenka.\nAgur esan zioten elkarri. Gure teknikariak, alde egin baino lehen, oraindik eduki zuen astirik zerura begiratzeko. Urrun, baino begiez ikusi ahal izateko bezain hurbil, zerua larderiatsu zeharkatzen zuen zerbait ikusi ahal izan zuen; hasperen lumadun bat bezalako zerbait. Sai bat. Egia zen saien populazioa biderkatu zela urteotan, beste garai batean ezinezkoa litzateke sai bat hirian bertan ikustea. Baina bere iritzirako, kalte baino, onura ekartzen zuten saiek. Zergatik zien jendeak halako amorrua? Gero barruti hartan berrogeita hamar mila eskopeta zeudela etorri zitzaion burura, hauteskundeak laster zirela, eta hasperen lumadun haren bizia luxuzko apaingarri bat iruditu zitzaion, sabaitik, hari ikusezin batetik zintzilikatutako kartoizko jostailua. Eta ez denen gustukoa. Bi ideien artean ageriko loturarik ez zegoen arren, burura etorri zitzaion bere gurasoek, euskaldun petoak izaki, ez ziotela inoiz euskaraz hitz egin txikitan, etxean.\nTeknikariak etxera egin zuen berriz ere.\n— Markelek deitu dizu, berriro —iristean, emazteak.\n— Berriz ere! Mierda! —baxutik esandako biraoa zen, sentitua.\n— Esaiozu ezetz, behingoz, eta horrela lasaitua hartuko duzu, gizona.\n— Izan ere, hain erraza balitz...\n— Orduan esaiozu baietz.\n— Baietz esan!? Baina zuk zer nahi duzu, lanetik bota nazaten, edo zer!\nEmazteak sagar bat hartu zuen frigorifikotik eta telebistari begira jarri zen. Minutu batzuk pasatu ziren arte ez zuen berriro hitz egin, telebistari begirik kendu gabe.\n— Nik ez daukat ezeren errurik, laztana —hitzak bere hartan goxoak ziren, baina bazen etsipen puntu bat tonuan—. Edonola ere, zerorrek argitu beharko duzu zure burua, eta zerorrek konpondu zure ezinegonak.\nMarkel ekologista zen, teknikariaren behialako laguna. Beste garai batzuk ziren, Organbidexkara joaten zirenekoak, ornitologia-behaketak egitera, lehen ugatz-alea ikusi zuenekoak, Organbidexkako etxolan zebilen Normandiako ornitologo bati galtzerdi izerditu bat eman zionekoak, ornitologoak adiskidetasun-frogatzat eman zion aspaldi luzean garbitu gabeko ile-xorta baten truke. Ordutik hona, sai arrea pasatu zen desagertzeko zorian zegoen espeziea izatetik hazten ari zen dezenteko populazio egonkorra izatera.\nMarkel saien ustezko erasoei buruzko mahai-inguru bat antolatzen ari zen, eta nahi zuen berak parte hartzea, administrazioaren ordezkari.\n— Ezin naiz joan. Ezin naiz joan uste ez dudana esatera, eta ezin naiz joan uste dudana esatera.\n— Esaiozu Markeli. Horrenbeste ulertuko du.\nTeknikariak irri zakarra egin zuen. Emaztea konturatu zen lehen aldiz, bere senarrari ile-galtzea areagotzen ari zitzaiola azken garai horietan.\n— Markelek ulertu? Traidore bat naizela esateko aprobetxatuko du.\n— Eta traidore bat zara?\nTeknikariak barneko amorru guztia atera zuen.\n— Traidorea naizen? Esadazu zuk.\nEmazteak so egin zion, begiak triste.\n— Ezin duzu honela segitu, horixe da nik esan nahi nizun guztia.\nGau hartan, teknikariak amesgaiztoa eduki zuen: sai batek zerua zeharkatzen zuen, geldo eta solemne; azpitik, berrogeita hamar mila eskopetek egiten zioten apuntea. Saia hodei baten atzean ezkutatzen zen, eta hodeitik ateratzean Anderren aurpegia zeukan.


Feminista eta antirrazista - Gipuzkoako Hitza\n2019, ekainak 14 Albisteak, gipuzkoa, Gizartea 249\nEuren esperientziak oinarri hartuta, “sistema heteropatriarkal, kapitalista eta arrazistak” egunerokoan eragiten dizkien zapalkuntzez hitz egin dute Divina elkarte sortu berrian biltzen diren emakume migratzaile eta arrazializatuek. Aurretik Unidad de Africanos UA elkartean parte hartutakoa da Oghogho Nancy Orumwense, idazkari gisa, baina uztea erabaki zuen: “Emakumeon iritzia ez zuten askorik errespetatzen; gure ideiak ez zituzten aintzat hartzen, eta gizonezkoen esana gailentzen zen beti”. Horregatik erabaki zuten soilik emakume nigeriarrez osatutako elkarte bat sortzea; duela urtebete erregistratu zuten.\nJatorria Nigerian duten 24 emakumek osatu dute elkartea, 20 eta 50 urte artekoak guztiak, eta ia denak, amak. Tolosa, Villabona-Amasa, Zizurkil, Ordizia, Beasain, Lasarte-Oria eta Irunen bizi dira, eta gehienek hamar urte baino gehiago daramatzate Gipuzkoan. “Gauza asko egin nahi ditugu, baina ateak zabalik behar ditugu horretarako. Hemen bizitzea erabaki dugu, eta, aukera ematen badigute, dugun onena emango diogu gizarteari”, azaldu du Orumwensek.\nGizarteari “modu positiboan” eskaini nahi diote euren kultura, ezagutza eta jakintza, eta, Marisa Isoken Giani Graglia elkarteko diruzainak aipatu duenez, trukean jasotzeko helburua ere badaukate: “Ikasteko gogoz gaude gu ere, eta bertako kulturaz jantzi nahi dugu”. Gizartean Nigeriako emakumeekiko dauden aurreiritzien kontra egiteko formula ere aipatu du Gragliak: “Elkarren ezagutzan sakontzea”.\nArraza, klase eta sexu zapalkuntzen kontra borrokatzeko elkartu dira jatorri nigeriarra duten emakumeak, eta emakumeen eta umeen esklabotzaren aurka agertu dira, bereziki. Graglia kezkatuta dago euren seme-alabek eskolan bullying-a jasaten dutelako batzuetan: “Elkartean aholkularitza hori ere eman nahi diegu emakumeei, etxean horrelako kasu bat baldin badute nora jo behar duten jakin dezaten”.\nGehienetan, emakumeen gain geratzen da seme-alaben zaintza, baita komunitate nigeriarrean ere. “Matxismoa ez dago herrialde batean edo bestean soilik; toki guztietan dago, eta emakume guztiak zapaltzen gaitu”. Orumwenseren esanetan, indarkeria matxista jasan duten emakumeei babesa emateko helburua ere badu elkarteak. “Emakume askok ez dituzte salatzen erasoak, beldurragatik. Salaketa jartzean, gainera, emakume migratzaile garenez, zalantzan jartzen da gure hitza”. Indarkeria matxista salatu nahi duten emakumeei “babesa” eskaini nahi dietela gaineratu du. “Erakutsi nahi diegu zer baliabide dituzten eskura, kontuan hartuta azken hitza beti erasoa jasan duen emakumearena izango dela”. Orumwensek eta Gragliak biek ala biek aitortu dute “sufrimendu psikologikoa eta fisikoa” jasan izan dutela emakume izategatik.\nDivina elkarteko kideek esparru gehiagotara zabaltzen dute aholkularitza. Nigeriatik etorri berriak diren emakumeei gizarte eta osasun zerbitzuetako baliabideak non topa ditzaketen azaltzen diete, eta euren egoera erregulatzeko argibideak ere ematen dizkiete. “Emakumeen ahalduntzea bultzatu nahi dugu, eta gure gaitasunak agerian utzi”, azpimarratu du Gragliak.\nDoris Ojo da hiru emakumeetan gazteena, eta kanturako duen afizioaz aritu da hizketan. Jatorri nigeriarreko emakumeek eskulanetarako duten abilezia goraipatu dute elkarteko kideek. “Ile apaintzaile gisa aritu gaitezke, dantzarako iaioak gara, eta artisau lanetan aritzeko gaitasun handia dugu. Sukaldean ere trebeak gara”.\nMartxoaren 8an, “gustura”\nGaitasun horietako batzuk erakutsi zituzten maiatzaren 31n, Zizurkilen, Aiztondo bailarako mugimendu feministako kideekin batera antolatutako janari dastaketan. Arroz frijitua prestatu zuten jatorri nigeriarra duten emakumeek, eta marmitakoa bertakoek. Esperientzia “aberasgarria” izan zela azpimarratu dute, mugimendu feministaren barruan abiatu duten bidean beste urrats bat. “Ni duela bost bat urte Gipuzkoara bizitzera etorri nintzenean, ez zegoen emakume elkarte antolaturik. Gerora ikusi dut zein indar hartu duen mugimendu feministak, eta uste dut gauza on asko aterako direla hortik”, esan du Orumwensek. Matxismoaren kontra emakume guztien aliantza behar dela uste du Gragliak ere, eta nabarmendu du “oso ondo” sentitu zela aurten, lehen aldiz, Martxoaren 8ko mobilizazioetan.\n+ Villabona-Amasako emakumeen lehen topaketa, bihar


Egile eskubideak irakaskuntzan\nArgazkia: Priscilla du Preez Unsplash -en\nEgile eskubideen araudiak baditu bere berezitasun propioak dozentziaren arloan. Kopiak atera, edukiak banatu eta internet zein beste bitartekoren baten bidez komunikatzeko muga jakin batzuk ezagutu behar dira. Arlo honetan ondo aritzeko hona zertzelada batzuk.\nAutore zein editoreen baimenik ez da behar kasu hauetan:\n1.- Aurrez argitara eman diren idazlanen edo ikus entzunekoen txatalak eta argazki edo artelan bakanak erabil daitezke, beti ere autorea eta iturria aipatuz.\nBeraz testu liburu baten edo unibertsitate eskuliburu baten txatal txikiak beldurrik gabe fotokopiatu edo inprimatu ditzake, eta gero banatu, irakasleak azalpen baterako. Ikasleei, gainera, informazioa eman dakieke obra legalki lortzeko edo obrara sarbidea izateko. Ez da zilegi, ordea, txatala edo obra osoa eskuragarri jartzea, dagokion lizentzia barik.\nAurrekoak berdin balio du helburua ikerketan aritzea bada. Proiektu jakin bateko ikertzaileen artean egin daiteke idazki, ikus entzunezko, argazki eta abarren erreprodukzioa eta banaketa, proiektu horretarako beharrezkoa den heinean.\n2.- Obrak partzialki erabil daitezke, halaber, ikastetxe edo unibertsitateak eduki horien gaineko erabilpen lizentzia lortu badu.\nBeraz obra jakin bat fotokopiatu, inprimatu edo erreproduzitu daiteke, eta gero banatu, autore edo argitaletxeari baimenik eskatu barik, baina egile eskubideen agentziaren lizentzia lortuta. Kasu honetan mugak hauek dira:\na) Liburu baten kapitulu bat, aldizkari bateko artikulu bat edo antzeko luzera leukakeen zatia, edo bestela obraren %10a gaindituko ez lukeen zatia.\nb) Ikastetxe edo unibertsitateko bertako pertsonal eta bitartekoekin egindakoa behar du izan erreprodukzioak.\nb) Eduki horietara ikastetxe edo unibertsitateko ikasle, langile eta ikerlariek soilik izan behar dute sarbidea, kanpus birtual, intranet edo antzekoen bidez.\n3.- Domeinu publikoko obrak badira, erabilera librea da.\n4.- Lizentzia librepean argitara eman badira, lizentzia horrek ezarritako baldintzetan erabil daiteke obra jakin bat.\nGehiago jakiteko, muga hauen barruan ez leudekeen erabilpenak egiteko zein autoreen edo argitaletxeen baimenak kudeatzeko obra osoak, proiektuak, partiturak, musika, bideoa eta abar erabili ahal izateko, duda barik jo EKKIra, Egile Eskubideen Euskal Agentziara.


15 March, 2011 | Kirol berriak\nEuskaltel, ondo eta gaizki\nAmaitu da Paris-Niza eta Tony Martinek irabazi du. Alemaniarrentzat albiste ona da, oso ona. Festina Aferak Frantziako ziklismoa kolpatu zuen indar berdintsuarekin astindu zuen Puerto Aferak Alemaniakoa. Han erori zen Jan Ullrich, eta harekin batera herrialde hartako ziklismo osoa. Telekom desagertu egin zen, telebista publikoek Frantziako Tourra emateari uko egingo diotela iragarri dute eta puntako ziklistarik ez dute izan geroztik. Hor dago Andreas Kloden, erregular, beti bezala, maila onean, garai bateko moduan, baina Alemaniako ziklismoa altxatzeko gehiago behar da. Tony Martin izan liteke gizon hori.\nEuskaltel ere nabarmendu da Frantzian. Onerako eta txarrerako. Bi arrazoi ikusten ditut pozik egoteko. Bata Samuel Sanchez; bestea Gorka Izagirre. Asturiarra bide onetik doa Euskal Herriko Itzulirantz eta ezeren okerrik ez dela sasoi bete betean helduko da. Orain arteko hirugarren postua hobetzea da asmoa. Lortu lezake.\nGorka Izagirrek ere goraipamenak merezi ditu. Eta ez gutxi. Ziklista da eta hobea izango da. Ezaugarri guztiak ditu. Duen adinak (23 urte) erakusten duena baino heldutasun handiagoa dauka. Kirol maila sobera erakutsi zuen iaz, bi garaipen lortuta. Aurten nortasuna erakusten ari da. Baita aniztasuna ere. Etapa ordekatsu eta arlote batean ihes egiteko behar den kemena dauka, baina baita mendatez josiriko ibilbide makurrean nabarmentzekoa ere. Karrera ondo irakurtzen du gainera, ihesladiak usaitu egiten ditu eta bertan ondo moldatzen da. Ez du urduritasunak jaten, zuhurtziaz jokatzen badaki, bere gaztean. Eta teknika ere ona dauka. Garaile sena ere bai. Denbora eman behar zaio baina kasta eduki badauka.\nEuskaltelek ordea izan ditu huts egiteak ere. Bi aldiz izan da bigarren Samuel Sanchez eta euren erruz gertatu dela esango nuke. Bietan distantziaren kalkuluan huts egin zuten. Klodenek irabazi zuen etapan Samuel esprintaren distantzian erratu zen, metro bat gehiago izan balu bera nagusituko zen-eta. Ez da, gainera, antzekoa egiten duen lehen aldia. Tourrean Andy Schleckek antzera irabazi zion. Eta, Di Gregorio gailendu zen etapan 5 kilometro lehenago lanean hastea nahikoa zuten hura harrapatu eta esprinta baldintza hobeagotan jokatzeko. Horrelakorik gehiago ez gertatzeko balio beharko luke Paris-Nizako eskarmentuak.\nThis entry was posted in Txirrindularitza, Xabier Usabiaga on 15 March, 2011 by .


De Óscar Rodríguez Vaz - octubre 12, 2011\nUrte honen hasieratik euskal politikak bizi dituen gertaeren igarotzea erabat azkarra izan da. Alde batetik, indarkeria guztiak, ETArena barne, baztertzen dituen ohiko ezker abertzalearen alderdi baten estatutuen aurkezpena, oraindik ere linbo juridikoan aurkitzen dena. Beste alde batetik, Konstituzio Auzitegiaren epaia, Bildu alderdiari pasa den hauteskundeetan aurkeztea ahalbidetzen ziona. Aipatu beharrekoa da hauteskunde kanpaina bera ere, zeina alderdi autonomisten eta konstituzionalisten kontrako ia indarkeria presiorik gabeko giro baten garatu zena. Eta, noski, aurreko eskenatoki politikoa apurtzen duten hauteskundeen emaitzak. Honekin batera, Bateragune auziko prozesu judizialean auzipetutakoen adierazpenak… Asko dira, beraz, urte askotan ezarritako dinamikekin apurtzen duen une historikoa osatzen duten elementuak.\nGertaeren erritmo azkar honek ez du ezkutatu behar, ordea, ezker abertzalea izan dela indarkeriaren zilegitzearen eragile izaten jarraitzeari uko egin diona. Baina euskal gizarteak, erakundeak, Zuzenbide Estatuak izan dira MLNVren militar dinamika bukatu dutenak, hain xuxen ere.\nLehendabiziko aldiz, badirudi ezker abertzalea dela ETAri terrorismoarekin bat egiterik ez duen proiektu politiko baterako bidea erakusten diona. Horrela dela uste dugu, berri paregabe bat izango litzateke eta bakarrik denborak baieztatuko du. Zentzu honetan, Sorturen bultzatzaileek esan dute euren proiektua epe luzekoa dela eta, horretarako, ETAren ukatzea eta baldintza hau betetzen ez duten alderdi berri honetako kideen kanporatzea ahalbidetzen duten estatutuak aurkeztu dituzte. Badirudi, beraz, zentzu osoz betetzen dela azkenik Sortu legezko bihurtu behar delako ideia.\nAldi berean, hilabete hauek igaro ahala eta Otegiren adierazpenen bitartez, modu gordin batean ikusi izan da orain badagoela soilik «bide politikoen eta demokratikoen aldeko apustu argi eta zalantzarik gabekoa». Honek berak baloratu behar den gertaera garrantzitsu bat suposatzen du. Horrelakoa ere izan zen otsailaren 7an, Sorturen aurkezpenean, Etxeberriak eta Iruinek plazaratu zuten konpromisoa. Gertaera garrantzitsuak dira, baikorrak eta itxaropentsuak.\nEsandakoak esanda, azpimarratu behar da aipatu gertaerek suposatzen dutela bere estrategian orain arte indarkeria politikoa zegoelako errekonozimendua. Eta hau honela izanik, nola mantendu izan da urteetan zehar Estatuaren eta ETAren biktimak kriminalizatzea helburu zuen erretorika bat, Euskadiko gauza txar guztien erantzule balira? Azaldu duten arren, orain bakarrik botoen alde egingo dutela apustu (eta ez lehergailuen alde), ez al zaio ezer gehiago azaldu behar euskal gizarteari? Ez al da beharrezkoa apustu politiko berri honekin aurreko apustu politiko-militarraren kritika egitea? Posiblea al da etorkizun baketsu bat eta Euskadin elkarbizitza eraikitzea indarkeria politikoaren kontrako kritika etikoa edo morala egin gabe?\nETArekin apurtzerakoan, ezker abertzalearen marka ezberdinak talde terroristaren parte zirela onartu egin da. Zuzenbide Estatuaren tresnek, beraz, ondo jokatu zuten gauza bat bestearekin identifikatzerako orduan. Bilduri askatasuna eman dion Zuzenbide Estatu ber hori da, gainera, ETAren mende ez dagoela konfirmatu zenean.\nBai Otegik bai Bilduren ordezkari instituzional distiratsuek hainbestetan aipatzen duten etorkizun baketsu berri baterako gonbidapen horrek, amnesia selektiboaren eraso sakon bat jasan du. ETAk hamarkadetan zehar sortutako sufrimenduaz eta ezker abertzaleak, indarkeriatik aldendu den arte izandako ibilbide luzean lurralde honi utzi dion herentziaz ahazten den amnesia, alegia: eraildakoak, bahitutakoak, estortsionatutakoak, exiliatuak eta ehunka atxilotutakoek ehunka pertsonak ezertarako hil egin zituztenak, ezertarako.\nUste dut bake eskenatoki berria moralez kanpoko utopia bat izango dela aurrekoa existitu ez delaren itxurakeriak egiten badira. Eskenatoki berria eta itxaropentsua etorkizunera zuzenduta egon behar da, baina gure iragana ahaztu gabe, gure iragan lotsagabea.\nEzin da gure historiaren azken 35 urteetatik behatz puntetan pasa. Badirudi hori dela ezker abertzaleak nahi duena. Bereziki, Espainian Trantsizio prozesuaren kontra gehien borrokatu zirenek, euren aburuz, ez baitzen erantzukizunen garbiketarik ezta ere erregimen frankistaren berrikusketa kritikorik egin (eta hori bera egiten ari da Oroimen Historikoaren Legearekin). Ezin da frankismoaren hilketen egiaren eskaeraren alde egin eta ETAren hilketen kasurako eskaera bera ezeztatu.\nEzker abertzaleak zilegitasuna izan nahi baldin badu inoiz bakearen arloan, ETArekin zorrotz izaten jarraitu beharko du. Ahalegina egin beharko luke biktimen kontakizunaren parte izateko, egindako minaren errekonozimenduan parte aktiboa eta ez pasiboa izateko, orain dela egun batzuk preso historikoen talde batek eskatu zion bezala. Eta ezker abertzaleak hauxe bera egin beharko luke lehenbailehen ETAk pausoa markatzea itxaron gabe.\nAzkenik, Otegiri eta bere jarraitzaileei ez daitezela nahastu eskatuko nieke. Eskuin espainiarraren gehiengoarekin aldenduz, ezker autonomistak lan egin du eta lan egingo du bakearen alde egiaz eta oroimenaz baliatuz. Bakeak iraun dezan. Gure aniztasun politikoan errekonozitzea eta euskaldunen arteko elkarbizitza demokratikoa eraikitzea ahalbidetzen duen askatasuna lora dadin.\nNorbaitek gu bezainbeste nahi izango du amaiera iristea, baina inork ez gu baino gehiago. Askatasunak, terrorismoaren bukaerak, erakundeetako ezker abertzalearen presentziak ez digu beldurrik sorrarazten, morala ematen, baizik. Beldurra, amesgaiztoa, laztura izan da orain arte bizi izan duguna. Orain hasten da politikaren eta argitasunaren beharra.\n(Gaur Berria-n argitaratutako artikulua)\nArnaldo Otegi demokrazia elkarbizitza ezker abertzalea\nIñaki ortiz de larrea ha dicho que…\nArtikulu interesgarria benetan rodriguez jauna